Falsafah Jata Negara Yang Kita Perlu Pertahankan!

Lambang negara Malaysia ataupun lebih dikenali sebagai Jata Negara mempunyai maksud, ciri, falsafah serta nilai yang tersendiri. Kebanyakkan negara yang wujud di dunia ini mempunyai lambang mereka yang tersendiri. Sebagai contoh, Indonesia meletakkan garuda sebagai lambang negaranya manakala Singapura pula memilih Singa sebagai lambangnya. Persamaan jata negara Malaysia pula adalah menyamai karakteristik Heraldic Eropah.

Setiap negara akan mewujudkan lambang atau jata negara mereka yang tersendiri dengan menggabungkan ciri-ciri yang ada di dalam negara mereka. Negara tersebut akan menyatukan semua ciri ke dalam satu bentuk lambang yang memberikan identiti kepada negara tersebut. Sesiapa sahaja yang melihat lambang mana mana negara pasti akan mendapat first impression tentang negara tersebut.

Isu yang sedang panas melanda di media sosial baru-baru ini merupakan sebuah isu yang berkaitan dengan Jata Negara Malaysia. Perkara ini susulan daripada tularnya sebuah gambar yang menyerupai Jata Negara Malaysia. Kulit buku itu memaparkan Jata Negara kita diparodikan dan diubah menjadi sebuah bentuk yang boleh dikatakan hina dan jelek.

Sebab ada yang benak serta bebal sangat mempermainkan Jata Negara Malaysia, mungkin perlu diingatkan kembali apa yang sudah dipelajari dalam matapelajaran Sejarah Tingkatan 5. Pada topik yang ketujuh, pelajar yang mengambil subjek wajib lulus ini diperkenalkan kepada lambang lambang negara kita Malaysia.

Di dalam topik itu juga, ia turut menyentuh tentang Jata Negara Malaysia, Bendera Kebangsaan iaitu Jalur Gemilang serta Lagu Kebangsaan Malaysia iaitu Negaraku. Secara umumnya, semua rakyat yang telah mengambil peperiksaan awam ini sepatutnya cakna serta amik maklum tentang lambang lambang negara kita. Malah lambang lambang ini sangat sinonim dan sangat mudah untuk ditemui di dalam negara kita.

Jika ada yang terlupa ataupun tidak ingat tentang perkara ini, maka ini merupakan artikel yang terbaik untuk anda baca kerana artikel ini akan menyajikan perkara perkara yang berkaitan dengan Jata Negara Malaysia.

Jika anda ingin tahu, Jata Negara Malaysia mengalami beberapa kali perubahan  Perubahan ini berlaku mengikut keadaan pada waktu itu serta faktor yang berkaitan dengan identiti negara. Ia berubah supaya kekal relevan dan mengikut ciri semasa negara kita ini

Versi asal Jata Negara digunakan sejak tahun 1895. Pada ketika ini, Jata Negara meletakkan moto “Diperlihara Allah” yang ditulis dalam Jawi. Jata Negara ini digunakan ketika era Negeri-negeri Melayu Bersekutu yang mana hanya melibatkan 4 buah negeri sahaja iaitu Pahang, Perak, Selangor and Negeri Sembilan.

Setelah kerajaan Persekutuan Tanah Melayu terbentuk pada tahun 1948, Jata Negara diubah buat kali pertama. Ia melibatkan beberapa penambahan logo yang mewakili negeri negeri yang bergabung dalam kerajaan persekutuan. Simbol mahkota yang dahulunya diguna pakai juga turut diubah kepada simbol bulan dan bintang kerana ia lebih sinonim dan mesra dengan negara kita

Perisai yang pada mulanya hanya mempunyai 4 warna sahaja yang mewakili Negeri-Negeri Melayu Bersekutu telah ditambah dengan 5 keris yang melambangkan Negeri-Negeri Melayu Tidak Bersekutu. Lambang untuk negeri Pulau Pinang yang berbentuk Princess of Wales feathers serta negeri Melaka yang berbentuk A Famosa turut ditambah di dalam perisai tersebut. Moto “Dipelihara Allah” telah ditukarkan kepada “Bersekutu Bertambah Mutu” yang bertulisan Jawi serta “Unity is Strength” dalam Bahasa Inggeris.

Pada tahun 1963, sebuah kerajaan yang diberi nama sebagai persekutuan Malaysia telah wujud selepas penyertaan Singapura, Sabah dan Sarawak ke dalam Persekutuan Tanah Melayu. Dengan penggabungan ini, sebuah Jata Negara yang baharu telaah dibentuk mengikut keadaan identiti semasa negara.

Lambang Singapura, Sabah dan Sarawak telah ditambah ke dalam perisai tersebut. Lambang negeri Melaka dan negeri Pulau Pinang pula diubah kepada Pokok Pinang dan Pokok Melaka. Namun, jata ini tidak bertahan lama atas sebab keluarnya Singapura dari Malaysia

Selepas Singapura meninggalkan Kerajaan Persekutuan Malaysia, Jata Negara sekali lagi mengalami perubahan dengan pengguguran lambang Singapura. Lambang Singapura itu telah digantikan dengan lambang Bunga Raya yang merupakan Bunga Kebangsaan Malaysia.

Pengubahsuaian kali terakhir yang kekal sehingga ke hari ini telah dilakukan ke atas Jata negara. Pada kali ini, ia tertumpu kepada mengubah rekaan dua ekor harimau yang lebih realistik. Terdapat juga sedikit perubahan pada lambang negeri Sarawak, Pulau Pinang and Sabah. Moto yang sama masih digunapakai iaitu “Bersekutu Bertambah Mutu”.

Falsafah Jata Negara Malaysia

Setiap lambang dan logo yang terdapat di dalam Jata Negara Melaysia mempunyai falsafah serta maksud yang tersendiri. Jika kita lihat Bintang Pecah 14 yang terdapat pada bahagian atas perisai itu menandakan 13 buah negeri dan kerajaan Persekutuan yang terkandung dalam Persekutuan Malaysia dan Kerajaan Persekutuan. Bintang dan Anak Bulan yang amat sinonim dengan Malaysia pula membawa maksud agama Islam diangkat sebahagai agama rasmi di Malaysia

Dua ekor Harimau yang diletakkan di kiri dan kanan perisai itu melambangkan simbol keberanian, kegagahan dan kekuatan. Di dalam perisai itu pula, terdapat ke semua lambang negeri-negeri yang terdapat di dalam Malaysia. Bunga Raya turut diletakkan bagi mengangkat dan menunjukkan bahawa ia merupakan Bunga Kebangsaan Malaysia. Moto ataupun Cogan “Bersekutu Bertambah Mutu” ditulis di dalam Jawi dan rumi di dalam awan-awan. Warna kuning yang digunakan pada awan-awan melambangkan warna Diraja bagi Duli-Duli Yang Maha Mulia Raja Raja.

Kenapa penting untuk kita hormati Jata Negara

Jata Negara adalah lambang rasmi dan identiti negara kita. Apabila ada pihak yang cuba menukar dan menjadikannya bahan ketawa maka ia merupakan sebuah penghinaan kepada negara yang merdeka ini.

Jata Negara ini juga menjadi lambang perpaduan negara kerana ia menggambarkan ciri-ciri yang ada di Malaysia. Jata ini menunjukkan semua negeri yang ada di dalam Malaysia ini bergabung dan membentuk perpaduan walaupun berbilang kaum dan berbeza agama.

Jata Negara memberikan identiti kepada negara serta mampu memangkinkan semangat patriotik dalam setiap jiwa manusia yang bergelar warganegara. Tindakan mempersendakan perkara seperti ini sama sekali tidak boleh dimaafkan.

Walaupun berbeza agama, kaum, asal usul, fahaman dan pegangan ideologi politik tetapi janganlah mengangkat dan mempermainkan isu seperti ini kerana ia melibatkan maruah negara serta mampu mengugat keharmonian negara

Ini bukan soal politik ataupun peperangan konservatif dengan liberal tetapi ini merupakan sebuah isu yang besar Setelah Jalur Gemilang dipermainkan dengan diterbalikkan pada edisi yang lepas, kali ini Jata Negara pula diparodikan. Selepas ini apa pula?

Jangan marahkan nyamuk, kelambu dibakar.

Cukup itu cukup!

RUJUKAN:

Freddie Aziz Jasbindar, 30 Ogos 2018, Kronologi dan Sejarah Jata Negara Malaysia, Retrieved at: https://www.orangperak.com/kronologi-dan-sejarah-jata-negara-malaysia.html


Bagaimana Sparta Melahirkan Tentera Yang Gagah Perkasa?

Pada pert3mpuran Thermopylae pada 480 Sebelum Masihi, terima kasih diucapkan kepada sekumpulan kecil tentera Sparta yang masih bertahan berjuang hingga m4ti menetang sekumpulan besar tentera Parsi, sekian lama pahlawan Sparta sangat terkenal dengan kehebatan ketenteraan dan kecekalannya. Bahkan hari ini, perkataan Sparta itu sendiri memberi gambaran kepada seseorang yang sangat cergas, pahlawan yang berkemahiran tinggi, tidak kesah kepada kesakitan dan ketakutan.

“Bandar (Yunani) yang lain dinyatakan mempunyai para tentera yang biasa-biasa sahaja,” terang Kimberly D. Reiter, profesor sejarah purba dan abad pertengahan di Stetson University. “Kebanyakannya mengiktiraf Sparta sebagai yang terbaik.”

Bagaimana Sparta begitu mengagumkan? Satu faktornya ialah agoge, sistem latihan dan pendidikan negara kota Yunani, yang menggunakan kek3j4man, ekstr3m dan kadangkala kaedah-kaedah yang meny3ks4kan untuk mempersiapkan kanak-kanak lelaki sebagai warga kota Sparta dan tentera-tenteranya.

“Agoge bertujuan untuk menyemai sifat ket3nter4an: kuat, daya tahan, solidariti,” menurut catatan mendiang Mark Golden, sejarawan Kanada. Namun kesemuanya dicapai dengan pengorbanan yang besar, dengan menjadikan zaman kanak-kanak lelaki Sparta ini sebuah pengalaman yang trauma berbanding apa yang kita lihat pada hari ini.

Latihan Bermula Di Awal Umur

Menurut sejarawan Yunani, Plutarch, yang menulis beberapa abad setelah zaman kegemilangan Sparta pada 400 Sebelum Masihi, pertumbuhan t3nter4 Sparta bermula sejurus kelahiran mereka, setelah bayi-bayi lelaki ini dikenal pasti oleh warga tua Sparta. Kanak-kanak yang cukup sifat dan tegap dibenarkan untuk meneruskan kehidupan, manakala sesiapa yang tidak sihat atau kelainan upaya akan ditinggalkan di kaki gunung supaya m4ti di sana.

Pada umur 7 tahun, para penjaga kanak-kanak lelaki Sparta telah mendidik mereka kepada satu tahap, di mana mereka diatur kepada kumpulan-kumpulan yang mereka hidup, belajar dan berlatih bersama.

“Kanak-kanak lelaki yang cemerlang dalam membuat keputusan dan paling berani dalam pert4rung4n akan dipilih sebagai ketua kumpulan,” coretan Plutarch. “Selebihnya (kanak-kanak lelaki) akan tertumpu kepada dia, patuh akan arahan dan akur akan hukuman-hukuman yang diberikannya kerana latihan di masa muda mereka berlandaskan dengan latihan ketaatan.”

Plutarch menggambarkan bahawa kanak-kanak lelaki Sparta kurang menerima pendidikan. Namun begitu, Stephen Hodkinson, seorang profesor emeritus sejarah purba di University of Nottingham, UK, mengatakan bahawa terdapat bukti dari sumber-sumber yang lain menyatakan bahawa mereka menerima asas pendidikan Yunani seperti membaca, menulis, mengira, menyanyi dan menari.”

Untuk menambahkan lagi kekuatan mereka, kanak-kanak lelaki Sparta ini telah dipaksa berkaki ayam dan selalunya bermandikan atau menggunakan krim yang berasaskan minyak, supaya kulit mereka menjadi keras dan kering, catatan Plutarch. Bagi pemakaian pula,  mereka hanya diberikan sebuah jubah untuk digunakan setahun sekali supaya mereka dapat mempelajari untuk bertahan dalam kepanasan dan kesejukan, dan menghasilkan tilam mereka daripada tumbuh-tumbuhan yang mereka cabut dari tanah dengan tangan kosong di tebing-tebing sungai.

Menurut Plutarch, sepanjang pemuda Sparta membesar, mereka ditetapkan supaya bersenam secara berterusan untuk membina badan mereka. Menurut tulisan Donald G. Kyle dalam bukunya Sport and Spectacle in the Ancient World,  pemuda Sparta perlu pers3mbahkan diri mereka untuk pemeriksaan berkala dalam keadaan b0g3l, dan kanak-kanak lelaki yang kelihatan tidak menepati piawai kecergasan, mereka akan dipukul.

Kanak-Kanak Lelaki Sparta Menjalani Cabaran-Cabaran K3j4m

Sebagai tambahan kepada lumba lari dan gusti, sebuah pertandingan yang k3j4m juga temasuk dalam sukan-sukan mereka, yang mana dua kumpulan akan cuba untuk saling mengeluarkan antara satu sama lain dari satu ‘pulau buatan’ dengan menolak, menendang, menggigit, dan mencengkam lawan mereka, menurut buku Kyle.

Untuk membuatkan kehidupan lebih sukar, kanak-kanak lelaki Sparta ini diberi makan yang sedikit. Xenophon, seorang ahli falsafah dan sejarawan yang hidup dari lewat 400 hingga pertengahan 300 Sebelum Masihi, dicatatkan bahawa salah satu tujuannya adalah untuk mengekalkan mereka agar kurus lampai, yang mana Lycurgus, pengasas sistem Sparta, yakin bahawa cara tersebut akan menambah ketinggian mereka.

Namun begitu, kanak-kanak lelaki yang lapar juga berani untuk mencuri makanan dari kebun-kebun dan tempat-tempat yang lain “supaya menjadikan kanak-kanak lelaki tersebut mendapat lebihan bekalan dan bertarung dengan baik dengan lelaki dewasa,” catatan Xenophon. Namun untuk membuatkan mereka mengambil pengajaran pada sudut kelicikan, kanak-kanak lelaki ini akan dis3bat sekiranya mereka dit4ngkap mencVri.

Hukuman yang k3j4m ialah sisi yang menyerlah pada sistem latihan Sparta. Malah warga Sparta juga menjadikan perkara ini sebagai ritual tahunan, bagi kanak-kanak lelaki yang cuba mencVri keju dari tempat pemVj4an kuil, yang mana memerlukan mereka mengelak daripada penjaga-penjaga yang bersenjatakan cambuk.

“Sebatan merupakan satu ujian keberanian dan stoisisme,” ujar Reiter. “Kanak-kanak lelaki mengimpikan agar ketabahan mereka diperlihatkan kepada umum.”

Agoge merupakan sebuah ujian pend3rit4an, menurut Paul Cartledge, seorang profesor emeritus budaya Yunani di University of Cambridge, tertulis dalam bukunya, Spartan Reflections pada tahun 2003. Namun begitu, ini merupakan satu langkah yang penting untuk dipilih sebagai salah seorang daripada kumpulan pengacau, kumpulan makan bersama dan menjadi seorang warga dan t3nter4 Sparta yang sempurna.

Adakah Sparta Pahlawan Terbilang?

Ditegaskan bahawa Agoge tidak menyenaraikan latihan ket3nter4an sebagai suatu keutamaan sehingga mereka menjadi t3nter4 dewasa. Fokus utamanya adalah untuk mempersiapkan lelaki Sparta  menjadi masyarkat yang taat, bersedia untuk berkorb4n segalanya untuk Sparta. Tidak seperti bandar-bandar Yunani yang lain, Sparta berbeza dalam kestabilan sosiopolitiknya, ujar Hodkinson. “Antara sebabnya adalah untuk mendidik kanak-kanak lelaki tersebut untuk menyemai sifat-sifat yang menggalakkan keharmonian dan kerjasama.”

Namun begitu, persekolahan Sparta menekankan kecergasan kerana membantu t3nter4 Sparta di medan p3r4ng. “Ini membuatkan mereka lebih kuat, mampu untuk menampung berat terutamanya perisai kayu semasa panas terik musim panas melanda, sangat baik dalam penolakan, stamina yang mantap,” ujar Cartledge.

Rahsia sebenar warga Sparta bukanlah pada kecergasan fizikal atau tidak hirau akan kesakitan dan penderitaan, tetapi terletak pada organisasi yang unggul. Tentera Sparta berlatih tanpa henti, sehingga mereka dapat melaksanakan taktik dengan kesempurnaan. “Ini kemungkinan latihan mereka dalam latihan taktikal ket3nter4an memberikan t3nter4 Sparta kelebihan di medan p3r4ng,” tulis J.F. Lazenby dalam bukunya The Spartan Army.

“Xenophon menyatakan bahawa seseorang t3nter4 Sparta berkemampuan melaksanakan taktikal p3r4ng yang tidak mampu dilakukan oleh t3nter4 yang lain, disebabkan oleh latihan mereka,” kata Cartledge.

Menurut Plutarch, warga Sparta meneruskan latihan ket3nter4an yang biasa di penghujung usia mereka. “Tiada lelaki yang dibenarkan hidup menurut kemahuan mereka, kecuali di bandar mereka, seperti di perkhemhan ket3nter4an, mereka sentiasa mempunyai rejimen yang telah ditetapkan,” tulis beliau. Menurut catatan Cartledge dalam Spartan Reflections, warga Sparta dibenarkan bersara daripada t3nter4 pada umur 60 tahun-sekiranya mereka masih hidup.

Sparta Bukanlah Tidak Terkalahkan

Kestabilan yang dikembangkan oleh Agoge juga “telah mendorong kepada beberapa ketidakperubahan,” kata Hodkinson. Keseluruhan kecekapan Sparta sangat bergantung kepada set taktikal peperangan mereka yang terhad, dan sekiranya gagal, mereka tiada rancangan B.

“Akhirnya, perkara ini telah menghasilkan sebuah konsep yang tetap apabila warga Sparta tidak mampu membayangkan gaya atau cara hidup yang lain,” terang Reiter. “Perkara ini menyebabkan kesukaran bagi warga Sparta untuk menerima inovasi dalam peperangan dan politik.”

Oleh sebab itu, rejimen yang membantu melahirkan warga Sparta yang kuat ini juga menyumbang kepada kejatuhan utama kota Sparta. Pada 371 Sebelum Masihi, Thebes, pesaing kota negeri, telah mengalahkan Sparta dalam pert3mpuran Leuctra dengan menggunakan taktikal pep3r4ngan berkuda yang luar kebiasaan dan kreatif yang menyukarkan Sparta untuk menyerang balas. Perkara ini telah menamatkan dominan ket3nter4an Sparta, walaupun reputasi mereka yang menakutkan masih kekal bertahan dalam lipatan sejarah.

TERJEMAHAN:

Kiger, P. (2020, September 08). How Sparta Used Harsh Training to Produce ‘Perfect’ Warriors. Retrieved September 15, 2020, from https://www.history.com/news/sparta-warriors-training


Protes Sebab Wassap Kena Cukai

Rasanya ramai sedang mengikuti perkembangan protes besar-besaran di Lubnan (Lebanon) bermula 17 Oktober lepas, yang dikatakan berpunca daripada cadangan kerajaan nak kutip cukai Whatsapp $0.20 USD sehari (lebih kurang 80 sen lah).

Apesal kerajaan rakus sangat Whatsapp pun nak caj? Sebab, pada April tahun lepas, PM Saad Hariri dapat pinjaman $11 billion daripada peminjam antarabangsa seperti Bank Dunia untuk membangunkan ekonomi Lubnan. Tapi pinjaman ada syarat iaitu kena kurangkan defisit belanjawan sebanyak 5% dalam 5 tahun. Jadi kerajaan terpaksa melaksanakan dasar “austerity” (kurangkan perbelanjaan, naikkan cukai).

Jadi cukai Whatsapp (yang juga dikenakan ke atas apps voice call lain) ni sebahagian daripada austerity plan. Tapi ekonomi Lubnan dah tak berapa bagus, jadi cukai ni akhirnya triggered kemarahan orang ramai terutamanya orang muda. Walaupun Hariri tarik balik cukai tersebut dan kata “okay tak per, kami potong gaji kami, jangan marah-marah” pun tak guna, sekarang protester nak kerajaan resign semua.

Sebenarnya tak ada apa yang menarik sangat pun, lebih kepada isu “bread and butter”. Macam kat Chile pun tengah protes pasal kenaikan harga Metro (bukan surat khabar, nama MRT diorang), kat Ecuador rakyat merusuh bantah penghapusan subsidi minyak. Tak macam protes di Hong Kong dan Catalonia yang melibatkan politik identiti.

Tapi ramai juga protester Lubnan anggap masalah ekonomi Lubnan berpunca daripada sistem politik “confessionalism” yang diamalkan selama ni.

Lubnan ni sebuah negara multi-etnik yang “deeply divided”. Secara kasar, populasi Lubnan boleh dibahagi kepada penganut Kristian (40%), Muslim (54%) dan Druze (5%). Muslim anggap diorang sebagai orang “Arab”, Kristian pula lebih cenderung melihat diri sebagai keturunan “Phoenician” yang membina bandar Tyre dan Sidon seperti yang diceritakan dalam Bible.

Kalau nak dibahagikan lagi, Kristian terdiri daripada Maronite Catholic (21%), Greek Orthodox (8%), Greek Catholic (5%), Armenian Catholic, Armenian Orthodox dan lain-lain. Muslim pula merangkumi Sunni (27%) dan Syiah (27%). Druze ni asal Syiah Ismailiyah tapi dah sesat jauh, tapi masih diambil kira sebagai Muslim dalam sifir politik Lubnan.

Setiap kaum ni sangsi sesama sendiri, dan masing-masing ada parti politik yang memperjuangkan kepentingan masing-masing. Maronite ada parti Free Patriotic Movement, Lebanese Forces, Kataeb, Marada. Sunni ada Future Movement (dipimpin oleh Hariri) dan Azm Movement. Syiah ada Hezbollah dan Harakat Amal. Druze ada Progressive Socialist Party dan Lebanese Democratic Party.

Demografi yang rumit menyukarkan pembinaan negara Lubnan sejak kemerdekaannya daripada Perancis pada tahun 1943. Jadi, dari hari pertama lagi Lubnan mengamalkan sistem pembahagian kuasa di mana jawatan Presiden akan diberi kepada Maronite, PM diberi kepada Sunni, dan Speaker Parlimen diberi kepada Syiah. Kalau nak detailed lagi, Maronite juga pegang tentera, Greek Orthodox jadi Timbalan PM dan Timbalan Speaker. Sampai tahap tu sekali.

Bukan saja jawatan, malah kerusi parlimen pun dibahagi ikut nisbah 6:5. Daripada 99 kerusi, 54 bagi kat Kristian (Maronite 20, Greek Orthodox 11, Greek Catholic 6, Armenian Orthodox 4, Armenian Catholic 1, Protestant 1, “Lain-Lain” 1), 45 bagi kat Muslim (Sunni 20, Syiah 19, Druze 6). Rigid, tapi formula itu juga memelihara keamanan dan kemakmuran Lubnan bagi at least 20 tahun yang pertama.

Keadaan berubah memasuki 1970-an, apabila populasi Muslim semakin meningkat, dari 40% jadi 75%. Kebanyakannya dari pelarian Palestin yang dihalau keluar dari Jordan. Jadi Muslim minta lebih banyak kuasa, membuat Kristian rasa terancam, maka meletus lah Perang Saudara Lubnan. Ia jadi semakin parah dengan campur tangan kuasa asing: Syria, Israel dan Iran masing-masing nak guna “faction” dalam perang ni untuk kepentingan geopolitiknya.

Lepas 15 tahun dan mengorbankan 150,000 nyawa, akhirnya kesemua faction menandantangani perjanjian perdamaian di Taif, Arab Saudi pada 22 Oktober 1989 untuk menamatkan Perang Saudara Lubnan. Agak ironik protest kali ini berlaku pada ulang tahun ke-30 Perjanjian Taif.

Nisbah 6:5 ditukar jadi 5:5. Dari tahun 1990-2005, keadaan masih stabil. Tapi sejak 2005, hubungan antara Kristian, Sunni dan Syiah mula nampak tak balance. Krisis demi krisis politik menyebabkan kerajaan hampir tak berfungsi, macam di Iraq juga.

Selepas PRU tahun lepas, Hariri mengambil masa 9 bulan baru dapat menubuhkan kerajaan akibat ada krisis antara Hariri dan puak Syiah (Hezbollah dan Amal) yang menjadi majoriti selepas PRU. Hariri ada hubungan yang bagus dengan Saudi, jadi Lubnan pun tempias dengan perseteruan Saudi-Iran.

Disebabkan populasi Syiah bertumpu di selatan, bersempadanan dengan Israel, peningkatan pengaruh Syiah dalam politik Lubnan membuat Israel tak dapat duduk diam, selalu exchange fire dengan Hezbollah.

In case korang tak tau, Malaysia ada hantar batalion tentera (MALBAT-850) untuk menyertai misi pengaman (peacekeeper) United Nations Interim Force in Lebanon (UNIFIL) selepas gencatan senjata Israel-Hezbollah tahun 2006.

Adakah protes kali ini akan merumitkan lagi hubungan etnik di Lubnan, atau ia akan membuka bab baharu sejarah negara, atau sekadar suam kuku? Masih terlalu awal untuk membuat kesimpulan.


Perangai Macam Belanda Dapat Tanah

Kau ni… perangai macam Belanda!”

“Macam Belanda dapat tanah… elok sikit perangai tu…”

“Belanda pun tak macam kau ni!”

Ini adalah antara percakapan yang sering aku dengar semasa kecil dahulu. Tentu ramai di kalangan kalian juga biasa mendengarnya, malah mungkin saja pernah dipanggil Belanda!

Namun apakah maksud tersirat di sebalik bait-bait di atas? Kenapa Belanda yang menjadi mangsa?

Ini cerita yang aku bisa rumuskan…

Belanda belayar ke Nusantara adalah kerana kekayaan hasil bumi dan rempah ratusnya. Kekayaan yang dikaut Portugis hampir seratus tahun di Nusantara membuka mata mereka. Maka, belayarlah Belanda ke Nusantara di bawah panji VOC atau Vereenigde Oost-Indische Compagnie atau Dutch East India Company.

Modus operandinya mudah, dapatkan tanah untuk dibuat penempatan, kubu dan pusat pentadbiran dengan segera dan seterusnya menjarah bumi Nusantara satu persatu.

Dipendekkan cerita, mereka berhasil membina kubu di Jayakarta (Batavia) pada tahun 1611 dan dari sinilah rencana penaklukan Melaka dengan bantuan Kesultanan Johor dilakukan.

Bolehlah aku simpulkan bahawa Belanda ini adalah perampas yang merampas daripada perampas (Portugis). Mungkin dari sinilah ungkapan ‘perangai macam Belanda’ ini bermula. Namun, adakah penaklukan Kota Melaka merupakan tindakan Belanda paling sadis di Nusantara?

Ianya tidaklah seteruk jika hendak dibandingkan dengan satu detik hitam dalam sejarah yang dinamakan Hongi Tochten. Padaku, Hongi Tochten ini baru betul asalnya ungkapan ‘perangai macam Belanda’ ini.

Apa itu Hongi Tochten?

Hongi Tochten bermaksud Pelayaran Hongi. Ianya adalah pelayaran ke Kepulauan Maluku dan pulau-pulau sekitarnya untuk memonopoli perdagangan rempah ratus. Daerah ini sememangnya amat terkenal dengan perladangan cengkih dan pala.

Raja-raja dan para pembesar diwajibkan menjual rempah ratus secara terus kepada Belanda. Untuk mengawal harga rempah ratus di pasaran, lebihan tanaman ini mestilah dibakar. Ganti rugi kononnya akan dibayar oleh Belanda, namun, ianya hanyalah janji manis yg tidak ditepati.

Bukan itu sahaja, raja-raja ini tadi diarah untuk menyediakan perahu tradisional Maluku yang dikenali sebagai kora-kora untuk memudahkan ekspedisi membakar tanaman dari satu pulau ke satu pulau yang lain. Semua ini atas biaya raja-raja tempatan tadi.

Kerana tidak tahan ditindas oleh polisi Hongi Tochten Belanda telah berlaku beberapa siri penentangan terhadap Belanda seperti Perang Wanane dan Perang Kapahaha di Ambon.

Di Banda, penentangan oleh rakyat tempatan dapat dipatahkan dan pemimpinnya dibunuh. Kepala mereka dipenggal oleh algojo yang berasal dari Jepun. Manakala beratus lagi penduduk tempatan dibawa ke Batavia untuk dijual.

Kejamnya tindakan penjajah Belanda ini tiada duanya. Sudahlah tanaman dibakar, yang menentang dan yang menuntut hak pula dibunuh atau dijual.

Ini baru dikatakan ‘perangai macam Belanda’.

Begitulah serba ringkas kisah Belanda dan kerakusannya dengan rempah ratus.

Lain kali, kalau anda terdengar ungkapan,

“Kau ni perangai macam Belanda” atau…

“Belanda dapat tanah pun tak seteruk engkau”

Ingatlah pada ribuan nyawa yang terbunuh dek kerana bunga cengkeh dan pala.


Bagaimana Yahudi Menghidupkan Bahasa Ibrani Yang Mati

“Mi’maeot
Le’khayot Be’safa Ha’ivrit”, itu adalah antara ayat dalam Bahasa Ibrani yang
bermaksud “Daripada mati ke hidup Bahasa Ibrani”. Bahasa Ibrani ataupun nama
asalnya, Ivrit (עברית) merupakan bahasa Semitik Tengah di bawah cabang
Afroasiatik yang dituturkan oleh sekitar tujuh (7) juta orang di Israel,
Argentina, Australia, Brazil, Kanada, Perancis, Jerman, Palestin, Panama, United
Kingdom dan Amerika Syarikat. Artikel ini membincangkan tentang perkembangan
bahasa tersebut selama ribuan tahun.

Menurut seorang pengulas kelahiran Poland yang bernama Avraham Ben-Yosef (1620-1670), bahasa Ibrani digunakan secara meluas pada zaman Kerajaan Israel Kuno (930-720 SM) dan Kerajaan Judah (900-586 SM) sebelum tumbang ditawan oleh Empayar Babylon (626-539 SM). Ketika dalam tawanan tersebut, mereka mempelajari bahasa Aramaik iaitu salah satu daripada bahasa rasmi empayar. Akhirnya, bahasa Ibrani pupus sepenuhnya pada tahun 1000 Masihi.  Masa berlalu, tiada sesiapa pun yang bertutur dalam bahasa Ibrani dan jika ada pun, ia terhad kepada upacara keagamaan sahaja.

Pada hari Khamis yang bertarikh 13 Oktober 1881, seorang penyunting surat khabar kelahiran Empayar Rusia yang bernama Eliezer Ben-Yehuda (1858-1922) telah mengubah takdir bahasa tersebut dengan izin-Nya. Beliau dan kawan-kawannya telah bersetuju untuk berbual dalam bahasa itu. Pengetahuan Ben-Yehuda dalam Taurat, Mishna dan Talmud membantu beliau dalam proses menghidupkan semula bahasa tersebut.

Selain itu, institusi keluarga Ben-Yehuda juga salah satu langkah
menghidupkan semula bahasa berkenaan. Beliau melarang isterinya untuk
menyanyikan lagu dodoi Rusia kepada anaknya, Ben-Zion Ben-Yehuda. Malah,
anaknya juga tidak dibenarkan bergaul dengan orang ramai ketika zaman
kanak-kanaknya untuk mengelakkan diri daripada terpengaruh dengan bahasa lain.
Kesannya, anak tersebut adalah orang pertama di dunia yang menjadikan bahasa
tersebut sebagai bahasa ibundanya.

Gelombang Penghijrahan (Aliya) ke Palestin dari tahun 1881 kerana
kebangkitan nasionalisme Yahudi di Eropah melalui Gerakan Zionis merancakkan
lagi proses tersebut. Orang Yahudi yang bertebaran di seluruh dunia selama
ribuan tahun disatukan dengan bahasa yang sama iaitu Bahasa Ibrani. Sekolah
Bahasa Ibrani yang pertama ditubuhkan di Baitulmuqaddis ataupun Jerusalem.
Kemudiannya, Bahasa Ibrani digunakan secara meluas dalam kehidupan seharian dan
akhirnya menjadi bahasa yang sistematik dan menjadi bahasa kebangsaan mereka.

Tarikh 14 Mei 1948, negara Israel ataupun nama rasminya, “Medīnat Yisrā’el”
dan “Dawlat Isrāʼīl” dalam bahasa Ibrani dan Arab masing-masing berjaya
ditubuhkan. Bahasa rasmi di negara tersebut adalah Bahasa Ibrani dan Arab
(Sehingga tahun 2018). Israel, sebuah negara yang diiktiraf oleh
sekurang-kurangnya 149 daripada 195 negara di seluruh dunia.

Untuk pengetahuan semua, terdapat dua jenis bahasa Ibrani iaitu Ibrani
Alkitab (Biblical Hebrew) dan Ibrani Moden (Modern Hebrew). Bahasa Ibrani
Alkitab ataupun nama asalnya, “Ivrit Miqra’it” dituturkan pada zaman
pra-Babylon manakala Ibrani Modern ataupun nama asalnya, “ʿivrít ḥadašáh”
dituturkan pada hari ini. Apakah perbezaan antara kedua-kedua jenis tersebut?

Terdapat perbezaan daripada pelbagai sudut dalam bahasa berkenaan. Daripada
segi susunan ayat, ayat Ibrani Alkitab berbunyi “diber ha-ish el-moshe” yang
bermaksud “Berbicara lelaki itu kepada Musa” manakala Ibrani moden berbunyi “ha-ish
diber el-moshe” yang bermaksud “Lelaki itu berbicara kepada Musa”. Ya, susunan
ayat Alkitab adalah VSO (Kata Kerja – Subjek – Objek) dan ayat moden adalah SVO
(Subjek – Kata Kerja – Objek). Kebolehfahaman Bersama Alkitab-Moden menerima
pelbagai reaksi penuturnya, ada yang mendakwa beliau mampu memahaminya dengan
mudah dan ada yang mengibaratkan kefahamannya seperti penutur bahasa Inggeris
membaca ayat Shakespeare.

Kesimpulannya, itu adalah kisah “Daripada Mati ke Hidup Bahasa Ibrani”
secara ringkas. Peranan pelbagai pihak membantu menghidupkan semula khazanah
yang lenyap selama ribuan tahun. Semoga kisah tersebut menjadi pembakar
semangat kepada kita untuk menyelamatkan dan mempertahankan khazanah kita
daripada lenyap ditelan zaman. Apakah yang anda tahu tentang bahasa Ibrani?
Sila berikan maklumbalas anda kepada kami.

RUJUKAN:

How different are Ancient and Modern Hebrew?
Retrieved August 5, 2019 from https://forum.duolingo.com/comment/16250071/How-different-are-Ancient-and-Modern-Hebrew

How Different are Modern Hebrew and Biblical
Hebrew? Retrieved August 5, 2019 from https://langfocus.com/language-features/how-different-are-modern-hebrew-and-biblical-hebrew/

How Many Countries Are There In The World.
Retrieved August 5, 2019 from https://www.worldometers.info/geography/how-many-countries-are-there-in-the-world/

Israel International Relations: International
Recognition of Israel. Retrieved from https://www.jewishvirtuallibrary.org/international-recognition-of-israel

Lubell, Maayan (19 July 2018). “Israel
adopts divisive Jewish nation-state law”. Reuters.

“Israel Passes ‘National Home’ Law,
Drawing Ire of Arabs”. The New York Times. 19 July 2018.

Hebrew’s Reviver Is Born. Retrieved August 5,
2019 from https://www.haaretz.com/jewish/.premium-1858-hebrew-s-reviver-is-born-1.5289349

This Week In History: Revival Of The Hebrew
Language. Retrieved August 5, 2019 from https://www.jpost.com/Jewish-World/Jewish-News/This-week-in-history-Revival-of-the-Hebrew-language

Avraham ben-Yosef, Introduction to the History
of the Hebrew Language, page 38, Tel-Aviv, 1981.

300 BC: The Death of Hebrew Language.
Retrieved August 5, 2019 from http://www.bible.ca/manuscripts/Septuagint-LXX-Extinction-Hebrew-first-century-mass-rapid-language-conversions-failed-restoration-attempts-Yiddish.htm

Hebrew in Omniglot. Retrieved August 5, 2019
from https://omniglot.com/writing/hebrew.htm


Selamat Jalan Champion, Khabib Nurmagomedov

Siapa sangka perlawanan UFC 254 yang berlangsung di Abu Dhabi semalam merupakan perlawanan terakhir bintang sukan seni mempertahankan diri itu, Khabib Nurmagomedov. Selepas berjaya mengalahkan lawannya, Justin Gaethje, beliau mengumumkan persaraannya dari sukan seni mempertahankan diri campuran (MMA) ketika berada di kemuncak prestasi.

Bila ditanya sebab beliau membuat keputusan mengejutkan itu, Khabib berkata, “”Bila UFC memanggil saya (untuk bertarung) dengan Justin, saya telah berbincang dengan ibu selama tiga hari.

“Dia tidak mahu saya berlawan tanpa kelibat ayah saya (ayah Khabib, Allahyarham Abdulmanap Nurmagomedov kembali ke balik papan kerana komplikasi Covid-19). Tetapi saya telah berjanji dengan ibu, ini pertarungan terakhir saya. Jika saya sudah berjanji, saya mesti tunaikan. Ini pertarungan terakhir saya.”

Jadi, siapa sebenarnya Khabib Nurmagomedov? Anak jati Slidi, Dagestan ini dilahirkan pada 20 September 1988 dan mempunyai darah etnik Avar. Anak kedua dari tiga adik-beradik itu mula dilatih bapanya sendiri dalam pelbagai disiplin seni mempertahankan diri seperti gusti, judo dan sambo sejak berusia lapan tahun lagi. Khabib sendiri sudah menunjukkan minat ke arah berkenaan bila melihat pelajar-pelajar berlatih di gimnasium.

Selepas berpindah ke Kirovaul, Allahyarham Abdulmanap mengubahsuai tingkat bawah rumah mereka dan dijadikan sebagai gimnasium. Di sinilah, beliau melatih mana-mana individu yang beraspirasi menjadi atlet seni mempertahankan diri termasuk Khabib. Semasa hayatnya, Allahyarham Abdulmanap merupakan jurulatih pasukan sambo kebangsaan di Dagestan selain melatih beberapa atlet lain dalam disiplin lain di Makhachkala, Rusia.

Namun, bukanlah sesuatu yang mudah dari satu sukan ke satu sukan lain dan ini diakui sendiri beliau. Semasa usia remajanya, Khabib berhadapan kesukaran beralih dari gusti ke judo tetapi bapanya mahu bakal jaguh UFC itu membiasakan diri memakai pakaian uniform kogi. Selain itu, beliau juga selalu terjebak dengan pergaduhan jalanan sebelum memberi fokus kepada seni mempertahankan diri campuran (MMA).

Pertarungan pertama beliau dalam arena MMA bermula pada tahun 2008 dan dalam masa sebulan, sudah mampu menewaskan empat lawannya. Khabib tidak lagi menoleh ke belakang dan terus mengorak langkah dalam arena sukan ini. Dengan rekod 16 kemenangan dalam setiap perlawanan di Rusia dan Ukraine dalam tempoh tiga tahun, itu sudah cukup bagi UFC menawarkannya peluang bertanding dalam pertandingan sukan berprestij itu.

Sebagai permulaan, Khabib memeterai perjanjian sebanyak enam perlawanan dengan UFC untuk bertanding dalam divisyen UFC kategori lightweight. Dan pada perlawanan pertamanya, anak jati Slidi ini berjaya mengatasi lawannya dari Iran, Kamal Shalorus pada pusingan ketiga perlawanan.

Pada tahun 2013, namanya mula meniti di bibir peminat UFC menerusi dua kemenangan besar. Pertama, pada Mei 2013, Khabib berjaya mengalahkan Abel Trujillo dan turut mencipta rekod baru kejohanan iaitu bilangan menjatuhkan lawan paling banyak dalam satu perlawanan iaitu 21 kali daripada 27 percubaan.

Dan pada September tahun sama, beliau berjaya mengalahkan satu lagi nama besar UFC iaitu Pat Healy. Selepas tamat perlawanan, Presiden UFC Dana White memuji persembahan pendatang baru dari Rusia itu dengan gaya perlawanannya mengingatkan White kepada bekas jaguh MMA, Matt Hughes.

Tetapi untuk beberapa tahun berikutnya, masalah kecederaan dan pembatalan beberapa perlawanan merencatkan sedikit rentak jaguh berdarah Avar itu. Bagi Khabib, bila mengetahui lawannya membatalkan perlawanan pada saat akhir merupakan sesuatu yang mengecewakan.

Dalam satu temubual dengan The MMA Hour, beliau berkata, “Jika mereka kata mereka nak melawan yang terbaik,  mereka patut melawan yang terbaik. Jika mereka mahu, saya bersedia melawan mereka berdua (Gilbert Melendez dan Nate Diaz) secara serentak dalam gelanggang.” Kedua-dua individu membatalkan perlawanan mereka atas sebab-sebab berbeza pada tahun 2014.

Pada April 2018, barulah lelaki berdarah Avar itu berupaya mencabar gelaran juara UFC kategori lightweight. Pada mulanya, Khabib seharusnya berhadapan dengan Tony Ferguson tetapi lawannya itu mengalami kecederaan dan terpaksa menarik diri. UFC kemudian memilih Max Holloway tetapi Holloway disingkirkan kerana dianggap tidak cergas oleh Suruhanjaya Perlawanan Negeri New York (NYSAC).

Akhirnya, Al Iaquinta dipilih sebagai lawan untuk perlawanan merebut kejuaraan kategori tersebut. Dan sepanjang perlawanan, Khabib mendominasi perlawanan dari mula hingga akhir dan menang hasil keputusan sebulat suara juri. Ini membolehkannya meraih gelaran kejuaraan tersebut.

Dan seperti dijangka, Khabib akan berlawan dalam satu pertarungan untuk mempertahankan kejuaraannya pada Ogos 2018. Lawannya itu seperti dijangka ialah McGregor. McGregor memang dikenali dengan sikapnya yang suka memprovokasi pihak lawan dan kadangkala, provokasinya itu bersifat melampau termasuk menyerang negara atau agama pihak lawannya.

Tetapi Khabib memilih menjawab cabaran dan kerenah lawannya di gelanggang dan pada 6 Oktober 2018, sejarah tercipta. McGregor tumbang dengan kemenangan menyebelahi anak jati Slidir itu dan beliau berjaya mempertahankan gelarannya itu lalu menambahkan winning-streak yang dimilikinya ke 27-0.

Tetapi kekecohan tercetus gara-gara sikap Khabib yang dikatakan menyerang salah seorang krew McGregor dengan McGregor sendiri berlawan dengan beberapa krew Khabib. Dalam sidang media pasca-perlawanan, beliau berkata, “Dia (McGregor) mempersoalkan agama saya. Dia mengejek negara saya. Dia menghina bapa saya.

“Dia datang ke Brooklyn dan merosakkan bas serta hampir menyebabkan beberapa orang terbunuh. Jadi orang mempersoalkan mengapa saya melompat ke sangkar gelanggang? Kenapa mereka bercakap soal ini? Saya tak faham. Bapa saya mengajar saya untuk menghormati orang lain.

“Mereka yang mengenali saya, mereka tahu siapa diri saya. Ini sukan yang mementingkan maruah dan kehormatan, bukannya sukan di mana orang boleh menghina sesiapa saja sesuka hati. Saya nak ubah sukan ini. Mereka boleh bercakap tentang agama dan negara – anda tidak boleh katakan perkara-perkara sedemikian. Pada saya, ini sesuatu yang penting.”

Di sebalik rupanya yang ganas dalam gelanggang, tidak ramai tahu Khabib merupakan seorang Muslim yang berpegang teguh dengan ajaran agama. Beliau tidak pernah menyentuh arak dan jika anda perasan, tiada sebarang tatu yang dicacah pada badannya. Malah, Khabib juga amat berbangga dengan warisannya sendiri dengan memakai topi papakha iaitu topi tradisional etnik Avar selepas pertarungan dan semasa mempromosikan UFC.

Lelaki ini juga fasih bertutur dalam beberapa bahasa seperti Bahasa Arab, Bahasa Rusia, Bahasa Inggeris dan Bahasa Turki. Khabib sudah berkahwin sejak tahun 2013 dan mempunyai dua cahaya mata, seorang anak lelaki dan seorang anak perempuan.

Perlawanan UFC 254 merupakan acara akhir kejohanan UFC yang dianjurkan di Pulau Yas, Abu Dhabi. Khabib sepatutnya tampil pada UFC 249 menentang Tony Ferguson tetapi tidak dapat berbuat demikian berikutan sekatan perjalanan yang dikuatkuasakan di Rusia akibat pandemik Covid-19. Ini menyebabkan UFC membawa masuk Gaethje sebagai lawan baru Ferguson.

Selepas bertarung selama lima pusingan, Ferguson terpaksa akur dengan kehandalan ahli MMA dari Amerika Syarikat itu. Dan ini membawa kepada pertembungan Khabib-Gaethje bagi merebut gelaran juara lightweight UFC. Ramai menjangkakan anak jati Safford, Arizona itu dapat menjinakkan jaguh UFC berdarah Avar itu kerana mempunyai latar belakang dalam sukan gusti.

Tetapi perkara sebaliknya berlaku dalam perlawanan UFC 254. Khabib mendominasi pusingan pertama dengan memberi banyak tekanan kepada Gaethje sebelum berjaya menundukkan lawannya pada pusingan kedua. Jaguh UFC itu menyertai senarai lawan yang pernah ditumbangkan beliau seperti McGregor, Dustin Poirier, Al Iaquinta dan Edson Barboza.

Dan paling mengagumkan, Khabib sebenarnya berlawan dalam keadaan baru pulih dari kecederaan seperti didedahkan Presiden UFC, Dana White. White berkata, “Apa yang dilalui lelaki ini, kita semua bernasib baik dapat melihatnya bertarung malam ini (semalam). Saya mendengar pelbagai khabar yang saya sendiri tidak tahu.

“Pada satu ketika, beliau dikatakan dibawa ke hospital kerana kecederaan patah kaki tiga minggu lepas. Jadi, beliau mengalami kecederaan patah dua jari kaki dan satu tulang pada kakinya patah – itu yang diberitahu pasukannya kepada saya. Perkara ini tidak pernah diberitahu kepada sesiapa. Beliau merupakan salah satu daripada individu terkuat di dunia dan dia pelawan nombor satu di dunia.”

Bagi Khabib, perlawanan ini juga dianggap istimewa kerana menentang rakan yang membantunya beradaptasi dengan dunia UFC termasuk membantu menurunkan berat sebanyak beberapa paun sebelum melawan Darrell Horcher. Beliau menambah, “Terima kasih, Justin (Gaethje). 2016 saya masih ingat bila saya nak turunkan lagi berat, anda banyak membantu saya. Terima kasih, saudaraku.”

“Saya tahu anda seorang lelaki yang hebat. Saya tahu anda amat menjaga orang-orang di sekeliling anda. Saya tahu banyak perkara tentang anda. Kekalkan hubungan rapat anda dengan mereka kerana anda tidak tahu apa yang berlaku pada hari esok.”

Keputusan persaraan Khabib mengundang penghargaan daripada ramai pihak termasuk jaguh-jaguh UFC. Berikut beberapa ciapan mereka selepas mendapat tahu keputusan persaraan beliau.

RUJUKAN:

BBC. (2018). UFC 229: Who is Conor McGregor’s opponent Khabib Nurmagomedov? https://www.bbc.com/sport/mixed-martial-arts/45745463

BBC. (2018). Khabib Nurmagomedov beats Conor McGregor: Russian ‘has to be suspended’. https://www.bbc.com/sport/mixed-martial-arts/45775969

Head, Simon. (2020). Khabib Nurmagomedov retires from UFC after beating Justin Gaethje. BBC. https://www.bbc.com/sport/mixed-martial-arts/54676605


P Ramlee Mengubat Melalui Telefon?

Pada satu hari ketika P.RAMLEE sedang tekun membuat lagu dalam pejabatnya di Studio Merdeka, Kuala Lumpur. P.RAMLEE telah menerima satu panggilan telefon dari Singapura yang datangnya dari AHMAD DAUD. Melalui panggilan telefon itu, AHMAD DAUD menyatakan bahawa beliau telah ditimpa satu penyakit misteri yang membuatkan seluruh tubuh badannya lemah dan mengalami bisa-bisa. Tanpa membuang masa P.RAMLEE meminta AHMAD DAUD supaya mengambil segelas air kosong dan mengarahkan gelas itu dirapatkan ke gagang telefon. P.RAMLEE pun memulakan bacaan “jampi” ke atas air di dalam gelas itu hanya melalui telefon. Selepas sahaja selesai menjampi, P.RAMLEE meminta AHMAD DAUD terus meminum air berkenaan dengan didahului bacaan Bismillah dan Selawat Nabi. Lalu AHMAD DAUD mengucapkan terima kasih dan menamatkan perbualan.

Selepas 15 minit AHMAD DAUD menelefon P.RAMLEE kembali dengan menyatakan yang beliau telah sembuh dari penyakitnya itu. AHMAD DAUD juga mengatakan kepada P.RAMLEE yang beliau dapat merasakan kelainan setelah meminum air jampi dari P.RAMLEE itu. Bekali-kali AHMAD DAUD berkata kepada P.RAMLEE “Terima kasih bang, Terima kasih.” P.RAMLEE hanya mengatakan kepada AHMAD DAUD ini semua atas izin ALLAH dan meminta AHMAD DAUD supaya merujuk kepada HJ MAHADI untuk rawatan susulan.

Situasi yang sama pernah berlaku kepada S.SHAMSUDIN di lokasi penggambaran filem ALI BABA BUJANG LAPOK, apabila beliau muntah darah ketika sedang melakakukan penggambaran. P.RAMLEE juga meminta krew yang ada supaya pergi mengambil segelas air lalu menjampi dan memberi S.SHAMSUDIN meminumnya. Setelah beberapa ketika selepas meminum air jampi dari P.RAMLEE, S.SHAMSUDIN kembali sihat dan boleh meneruskan penggambaran.

Tidak tahu apakah ilmu yang ada dan digunakan oleh insan yang bernama P.RAMLEE ini. Yang paling nyata beliau sememangnya mempunyai “pengajian” ke arah itu. Untuk pengetahuan para pembaca, P.RAMLEE beberapa kali telah cuba disantau. Tetapi santau itu seolah-olah tidak menjadi kepada beliau. Semoga roh beliau dicucuri rahmat dan ditempatkan dikalangan para solehin disisi Allah. TEUKU ZAKARIA BIN TEUKU NYAK PUTEH ini adalah anugerah dari Allah kepada bangsa Melayu di Nusantara.


Bagaimana Tamadun Islam Mentamadunkan Sepanyol?

Barat sentiasa mendakwa diri mereka bertamadun dalam setiap aspek kehidupan manusia. Bila ditanya bukti, nama Rom dan Yunani selalu dipetik sebagai bukti keagungan mereka. Tetapi ironinya, jika tidak kerana Zaman Keemasan Islam, kebangkitan Barat tidak akan berlaku sama sekali.

Selepas kejatuhan Empayar Rom Barat pada abad kelima Masihi, benua Eropah mengalami satu tempoh yang dipanggil Zaman Kegelapan. Pada ketika itu, ramai orang dari golongan petani hinggalah bangsawan dan pemerintah buta huruf. Aspek kebersihan pada ketika itu jauh lebih buruk mengikut tahap kebersihan hari ini.

Dari segi celik huruf, kota-kota di Andalusia mencatatkan rekod tinggi untuk populasi yang celik huruf. Di kota-kota Iberia inilah, lebih banyak institusi pendidikan didirikan dan dijadikan sebagai tempat penyebaran ilmu yang diterjemah dari pelbagai bahasa seperti Latin, Yunani, Aramaik dan Ibrani ke Bahasa Arab.

Malah, tidak mengejutkan asas pembentukan Universiti Oxford dibentuk semasa para pengasasnya mengadakan lawatan ke universiti-universiti sekitar Andalusia ketika itu. Malah, universiti tertua di dunia iaitu Universiti Qarawiyyin di Fez, Maghribi sekitar abad kesembilan Masihi diasaskan oleh seorang Muslimah bernama Fatimah al-Fihri.

Dalam dunia matematik, pengenalan angka sifar, angka-angka Arab dan sistem perpuluhan membolehkan banyak masalah matematik diselesaikan dengan cepat dan tepat. Tanpa semua input ini, Revolusi Perindustrian yang menjadi pemangkin kemajuan dunia moden hari ini tidak akan berlaku.

Perkembangan ilmu termasuk ilmu saintifik digalakkan dan mendapat sokongan pemerintah tempatan. Misalnya, dalam ilmu penerbangan, Ibnu Firnas merupakan orang terawal yang berjaya terbang secara terkawal pada 875 Masihi. Ia dicapai lebih 600 tahun sebelum polimath Itali terkenal Leonardo da Vinci mencuba perkara sama.

Dari segi kebersihan, ia ibarat langit dan bumi. Di dunia Islam dari Baghdad hinggalah Andalusia, aspek ini amat dititikberatkan kerana ia bukan sekadar mengikut suruhan sunnah Rasulullah s.a.w. Tetapi pada masa sama, ia dilihat dapat menambahbaik aspek kesihatan dan kesejahteraan penduduk sesebuah kota.

Ini sama sekali berbeza di Barat pada Zaman Kegelapan. Kebersihan dianggap satu dosa oleh pihak gereja. Tidak seperti para khalifah dan gabenor yang bersemayam di istana-istana tersergam indah, pemerintah Eropah menjadikan bangsal besar tanpa tingkap dan serombong sebagai tempat mereka bersemayam.

Menjelang abad ke-10, Cordoba bukan sekadar ibu kota utama Andalusia. Malah, ia juga dianggap sebagai kota penting dan termaju di Eropah pada ketika itu. Dengan populasi 500,000 orang, Cordoba mempunyai 50 buah hospital lengkap dengan bekalan air bersih, 50o buah masjid dan 70 buah perpustakaan.  Sesetengah perpustakaan dikatakan menyimpan lebih 500,000 buah buku sebagai rujukan para cendekiawan.

Ini sama sekali berbeza di London. Pernah menikmati kemajuan pesat semasa era Rom, ia hanya mempunyai populasi buta huruf seramai 20,000 orang. Nak tengok lampu jalan atau jalan berturap di London atau Paris ia hanya berlaku ratusan tahun kemudian.

Semasa aktiviti penjelajahan berkembang pesat pada abad ke-15 dan ke-16, Sepanyol dan Portugal dianggap pendahulu untuk aktiviti penjelajahan laut. Tetapi semua itu tidak akan berlaku tanpa kewujudan astrolab dan sekstan serta penambahbaikan teknik pembinaan kapal dan pelayaran oleh pelayar dan cendekiawan Islam.

Dan ada satu fakta yang dijangka menggemparkan minda para pembaca. Memang benar, Christopher Columbus bukan orang pertama menemui benua Amerika. Tetapi usah terkejut jika orang Islam – lebih tepat dari Afrika Utara terlebih dahulu sampai ke sana berbanding orang-orang Eropah.

Mungkin ada berpandnagan idea ini sebagai mengarut. Tetapi ramai cendekiawan moden mula melihat teori ini sebagai munasabah berpandukan kepada keterangan manuskrip Arab, artifak, ukiran dan laporan saksi. Laporan saksi di sini merujuk kepada keterangan Columbus sendiri setibanya di benua di seberang Lautan Atlantik itu.

Dalam catatan jurnalnya, beliau diberitahu oleh penduduk tempatan bahawa orang-orang dari seberang laut (sebelah Afrika termasuk Afrika Utara) tiba di situ dengan kapal dan membawa barang berharga. Catatan ini dinyatakan oleh sejarawan Leo Weiner dalam bukunya Africa and the Discovery of America.

Pendek kata, kebanyakan pencapaian dan ciptaan dunia moden hari ini tidak akan berlaku tanpa input Zaman Keemasan Islam. Tetapi itulah, sumbangan zaman tersebut dipandang sepi atas alasan dunia Islam hari bersifat kolot dan ketinggalan. Nampak sangat ada yang cuba mengubah naratif sejarah bagi memastikan kisah ini tidak diketahui generasi hari ini.

RUJUKAN

Chengu, G. (2017, 8 April). History: How African Muslims “Civilized Spain”. Centre of Research for Globalization.


Letvpan Wanggongchang: L3tupan Yang Hampir Memusnahkan Beijing

Baru-baru ini seluruh dunia dikejutkan dengan satu tragedi yang amat ngeri, pada petang 4 Ogos 2020, dua l3tupan besar berlaku di pelabuhan bandar Beirut, ibu kota Lubnan. L3tupan kedua paling kuat itu mengakibatkan sekurang-kurangnya 158 kem*tian, 6.000 cedera, kerosakan harta benda termasuk fasiliti berjumlah AS$ 10-15 bilion dan dianggarkan seramai 300,000 orang kehilangan tempat tinggal.

L3tupan itu didakwa berpunca dari percikan api yang membakar kira-kira 2.750 tan (3.030 tan pendek; 2.710 tan panjang) ammonium nitrat – bersamaan dengan sekitar 1.2 kt – yang telah disita oleh kerajaan Lubnan dari sebuah kapal bernama MV Rhosus yang ditinggalkan kerana masalah enjin dan semua muatan dari kapal itu telah dsimpan terbiar dalam sebuah gudang di pelabuhan itu tanpa langkah keselamatan yang betul selama enam tahun.

Tahukah anda, kejadian seperti ini bukanlah kejadian yang baru kali pertama dilapor sepanjang sejarah dunia. China juga pernah mengalaminya pada abad ke-17.

Kemalangan industri bukanlah berita baru di negara China pada zaman moden ini, tetapi jarang sangat kita dengar kes kemalangan industri yang mampu menghancurkan separuh bandar, membun*h lebih 20,000 orang, dan dicatatkan dalam lembaran sejarah sebagai tragedi unik yang cukup menyayat hati. Ya, China ketika era Dinasti Ming telah merasai apa yang rakyat Lubnan rasakan hari ini.

Pada tahun 1626, satu l3tupan besar berlaku di Gudang Senjata Wanggongchang, ia turut memusnahkan sebahagian besar wilayah barat daya Beijing. Tetapi hingga hari ini, tidak ada kata sepakat untuk mempersetujui tentang apa yang menjadi punca ia boleh berlaku.

Ia merupakan satu l3tupan yang sangat kuat sehingga boleh didengari dari luar Tembok Besar China sejauh lebih 150 kilometer dari lokasi l3tupan meletus.

Laporan-laporan mengenai kepulan asap yang kelihatan seperti awan yang berbentuk “cendawan” tergantung di Beijing setelah kemalangan itu telah memberikan banyak bukti bagi teori konspirasi sejarah sejak itu.

Wanggongchang adalah salah satu dari beberapa depot simpanan senjata di ibu kota ketika era Dinasti Ming. Diawasi oleh Kementerian Kerja Raya, gudang senjata itu dikendalikan oleh antara 70 dan 80 orang yang bekerja untuk menguruskan ruang menyimpan anak panah, senjata tajam, serbuk api, dan meriam. Gudang senjata adalah amat penting untuk keselamatan ibu kota dan pertahanan negara.

Pada awal abad ke-17, tentera Empayar Ming bersaing dalam bidang penyelidikan bagi memodenkan sistem persenjataan yang semakin meningkat dengan bangsa Manchu di Asia Timur Laut.

Senjata baru – sebilangan diantaranya merupakan salinan rekabentuk meriam Eropah yang dibawa ke Asia oleh Portugis, boleh jadi pembuatnya berbeza mengikut kecenderungan tentang siapa yang harus menguasai sesebuah wilayah dan bertujuan untuk memastikan bangsa Manchu kekal berada di tanah asal mereka.

Untuk mengelakkan senjata ini jatuh ke tangan musuh, tentera Ming dan Kementerian Kerja Raya membina kilang-kilang di sebalik tembok besar China yang melindungi ibukota itu.

Malangnya, di situlah juga tempat yang merupakan penempatan bagi rakyat-rakyat membina rumah untuk mereka berteduh. Tidak lama kemudian, hanya satu l3tupan diperlukan untuk memusnahkan bukan saja senjata tentera Ming di dalam gudang, bahkan memusnahkan kawasan penempatan dan membun*h rakyat sendiri.

Kira-kira pada pukul sembilan pagi 30 Mei 1626, satu kepulan asap kebakaran muncul dari gudang senjata Wanggongchang sebelum diikuti dengan satu l3tupan besar.

Hampir semua fasiliti dan bangunan di kawasan seluas dua kilometer persegi yang mengelilingi berhampiran gudang itu secara tidak langsung musnah teruk.

Kira-kira separuh daripada Beijing, bermula dari Gerbang Xuanwumen di Selatan hingga ke laluan utama di Chang’an Barat hari ini, terjejas.

Unit pengawal yang ditempatkan di lokasi sejauh Tongzhou yang jaraknya hampir 40 kilometer, melaporkan turut sama mendengar bunyi l3tupan dan merasakan bumi bergegar. Pos-pos di kawasan lain menyangkakan gempa bumi sedang melanda di ibu kota.

Apabila kepulan asap mulai reda, serpihan dan debu-debuan mulai jatuh bertebaran di seluruh bandar. Satu laporan menyatakan bahawa sebuah patung seberat 5.000 paun telah menjadi runtuhan di seberang kota. Batu bata, serpihan atap, dan bahan binaan yang lain jatuh menimpa mangsa-mangsa yang selamat ketika mereka sedang bergegas untuk mencari tempat berlindung.

Terdapat juga kisah-kisah ngeri yang dilaporkan dimana sebaik saja l3tupan itu berlaku, seluruh ibukota itu dihujani dengan pelbagai bahagian anggota tubuh badan manusia seperti kepala, hidung, telinga dan lengan yang jatuh dari langit.

M*yat-m*yat mangsa yang tidak hancur ditemui dalam keadaan yang sempurna namun kebanyakannya dalam keadaan tanpa pakaian dan ada di antara mereka ini ditemui di kawasan kejiranan asing yang jauh dari tempat asal mereka berada.

Hasil analisis pakar kemudiannya memperkirakan l3tupan itu mungkin setara dengan hampir sebanyak 20,000 tan TNT, kekuatan l3tupan itu dikatakan menyamai dengan bom atom yang menghancurkan Hiroshima pada tahun 1945.

Rekod kontemporari menunjukkan bahawa puncanya ada datang daripada percikan api yang tercetus di dalam tempat simpanan serbuk l3tupan atau kebocoran gas yang mudah terbakar.  Sudah tentu, sejumlah besar bahan l3tupan dan bahan yangmudah terbakar disimpan di lokasi yang sama.

Tetapi ukuran kekuatan l3tupan – dan maklumat mengenai laporan saiz asap berbentuk cendawan telah menarik minat para penggemar teori konspirasi selama berabad-abad.

Ada yang berspekulasi bahawa l3tupan itu disebabkan oleh meteor dari angkasa lepas, sementara teori-teori lain yang lebih aneh lagi cuba melibatkan perkara-perkara mistik alam ghaib seperti “kemarahan nenek moyang dari syurga” dan bahkan ada yang berpendapat itu adalah ser*ngan nuklear antara planet terhadap Beijing.

Oleh kerana rekod rasmi Dinasti Ming agak kurang lengkap bahkan terlalu percaya kepada perkara mistik, ia dilaporkan merujuk kepada kemampuan ser*ngan makhluk asing, jadi tidak hairanlah mengapa kita mungkin tidak akan tahu apa punca sebenarnya yang menyebabkan l3tupan itu.

Pemerintah lebih peduli terhadap teori makhluk asing berbanding mengkaji implikasi kosmologi dan kesan pertikaian politik dalam menganalisis bencana besar yang berlaku tepat di tengah-tengah ibu kota itu.

Maharaja Tianqi hampir tidak memiliki ciri-ciri seorang maharaja contoh. Dia adalah seorang pemuda yang pelik, lebih selesa bertukang di bengkel kayu nya daripada meluangkan masa membaca dokumen-dokumen penting kerajaan.

Kuasa pemerintahan diserahkan kepada ibunya dan para sida-sida, khususnya, Wei Zhongxian yang terkenal, salah seorang dari para pegawai yang paling korup sepanjang sejarah imperialis China.

L3tupan misteri itu ditafsirkan sebagai tanda Syurga tidak menyenangi akan pemerintahan pada waktu itu. Ramai kumpulan pegawai, termasuk yang bekerjasama dengan Akademi Donglin, yang merupakan pengkritik terbesar pemerintah, dengan pantasnya membuat kesimpulan bahawa kejadian seperti ini adalah satu petanda bahawa mandat atau takhta maharaja sedang berada dalam bahaya.

Satu persidangan yang diadakan di Beijing pada tahun 1986 cuba mengkaji semua kemungkinan yang boleh menjadi penyebab kepada kejadian itu, bermula dari l3tupan serbuk hitam secara spontan hinggalah kepada kebocoran gas asli, dan segala teori-teori meteorit, gunung berapi tersembunyi, dan pelepasan nuklear bawah tanah telah digugurkan.

Peserta persidangan akhirnya membuat kesimpulan bahawa bencana gempa bumi mengakibatkan pelepasan gas di lokasi yang menyebabkan l3tupan dan ribut besar yang telah memusnahkan kawasan tersebut.

Satu teori, yang dikemukakan dalam penyelidikan pada tahun 2013 oleh para penyelidik di Amerika Syarikat dan China, berpendapat bahawa bencana itu adalah hasil dari kemunculan puting beliung gergasi.

Bencana puting beliung menyebabkan l3tupan dan juga bertanggung jawab atas begitu banyak kerosakan yang ditimpa di seluruh bandar, ini secara tidak langsung menyokong kisah objek-objek dari tempat asing yang jatuh atau terpelanting berbatu-batu jaraknya dan m*yat-m*yat yang ditemui tanpa sebarang pakaian.

Walau apa pun jua penyebabnya, L3tupan Wanggongchang pada tahun 1626 menjadi salah satu insiden l3tupan yang terburuk dalam sejarah China dan kekal menjadi salah satu insiden paling mem4tikan yang pernah berlaku.

RUJUKAN:

Ban ShiWuSheng. (2020). Phoenix Dance, Limitless Anthroposcopy: Volume 1.


Pusara Di Lebuhraya

Dalam perjalan ini
Menuju destinasi
Berbagai lebuhraya dilalui
Perjalananku terhenti
Di lebuhraya ini
Terpandang pusara diam menyepi

Terbayanglah kisah lalu
Bila kau disampingku
Bagaikan temasya dalam hidupku
Kini cinta tiada lagi
Berkubur dalam sepi
Dan pusara ini menjadi bukti

Betapa aku lemah di sini
Melihat cinta ini pergi
Di sini bermula bicara
Terpedaya
Dan bicara itu membunuhnya

Kini engkau tiada lagi
Yang tinggal hanya mimpi
Dan cintaku yang telah bersemadi
Ku teruskan perjalanan
Ku tinggalkan impian
Ke arah tujuan cinta abadi

Kepada mereka yang meniti usia remaja sekitar tahun 90-an, lagu ini antara yang menjadi siulan. Nyanyian kumpulan Ekamatra, ia pernah menjadi antara lagu hit ketika itu. Kini, ia hanya sesekali kedengaran di corong radio, dimainkan oleh stesen-stesen yang fokus pada memainkan lagu-lagu lama (kira lamalah tu, dah 20 tahun lebih). Kepada adik-adik yang baru menginjak usia, mungkin lagu ini pernah terdengar semasa satu babak kemalangan dalam cerita Rock Bro arahan Mamat Khalid, di mana watak utamanya – Jijo Alfonso Pereira Abdullah meninggal dunia.

Di kalangan peminat dunia mistik dan seram, lagu ini ada ceritanya sendiri, yang masih meremangkan bulu roma sehingga sekarang. Kepada peminat dunia pertahanan pula, kisah yang terkandung di sebalik lagu ini, membawa satu kenangan pahit yang meruntun jiwa – tentang pengorbanan anak bangsa yang sering disalaherti dan diperlekehkan.

Pagi 28 Februari 1990 itu menyaksikan anggota-anggota daripada Terup 4B dan 4C Pasukan Simpanan Persekutuan (FRU) yang berpengkalan di Pusat Latihan Polis (PULAPOL) Kuala Lumpur menjalankan tugas mereka seperti biasa. Ada di antara anggotanya baru saja pulang daripada bercuti bersama keluarga tersayan. Ada pula yang mengisi waktu pagi itu dengan beriadah melalui permainan persahabatan bola tampar. Sebaik saja selesai permainan, tiba-tiba Terup 4C dipanggil oleh Timbalan Ketua Unit untuk diberikan penerangan – mereka akan menjaankan latihan masa ke Terengganu, dipanggil Op Musang. Latihan ujian masa adalah bertujuan untuk menguji kemampuan dan kepantasan sesebuah trup boleh sampai ke destinasi tertentu dalam tempoh yang ditetapkan, dan ketika itu, ia adalah kali ketiga pernah diadakan oleh unit FRU. Sedang anggota-anggota Terup 4C bersiap-siap, pada jam 1230, siren pula berbunyi. Masing-masing tertanya-tanya kerana isyarat tersebut menandakan kesemua anggota perlu berkumpul untuk menerima taklimat sekiranya ada sesuatu tugas yang perlu dilaksanakan. Rupa-rupanya, telah berlaku kesilapan jadual. Bukan Terup 4C yang akan terlibat dalam Op Musang kali ini, sebaliknya Terup 4B. terup 4C sebaliknya akan berjaga untuk kes kecemasan di dalam Kuala Lumpur.

Meski mendapat maklumat dalam keadaan kesuntukan waktu, anggota-anggota Terup 4B seramai 57 orang, tidak merungut atau membuang waktu. Sudahmenjadi adat tugas mereka sebegitu – sedia untuk diaturgerak pada sebilang masa. Dalam tempoh 30 minit, kesemuanya sudah bersiap. Tepat jam 1300 (1.00 tengahari), 5x kenderaan terdiri daripada 2x kenderaan `command vehicle’, 1x trak tiga tan, 1x trak kecil jenis Volvo dan 1x Land Rover bergerak meninggalkan PULAPOL melalui Lebuh Raya Kuala Lumpur-Karak untuk menuju ke destinasi yang ditetapkan.

Mohd. Azhari Chik (54 tahun) ketika itu berpangkat Konstabel. Beliau berada di dalam kenderaan command vehicle kedua. Di hadapan kenderaan itu adalah trak 3 tan yang membawa 22 anggota pasukan tersebut. Perjalanan itu lancar seperti biasa. Laluan Lebuhraya Karak-Kuala Lumpur itu seperti biasa dialiri trafik pelbagai kenderaan yang tidak putus-putus. Ketika jam menunjukkan 1410 (2.10 petang), mereka sudah pun berada di kilometer 30.9, Lebuhraya Kuala Lumpur-Karak FT2 dekat Hulu Gombak, Selangor – kira-kira 5 kilometer daripada Terowong Genting Sempah. Tanpa diduga, tiba-tiba kednegaran satu dentuman kuat – betul-betul di bahagian hadapan kenderaan yang dinaikinya. Azhari tergamam. Apa sudah jadi? Fikirnya. Dalam keadaan mereka tertinjau apa yang berlaku daripada dalam kenderaan yang mereka naiki, Azhari dan rakan-rakan yang lain dikejutkan pula dengan bunyi jerita. Tidak betah untuk menunggu, kenderaan itu segera dihentikan. Sebaik terjun daripada kenderaan itu, pemandangan yang menyambut mereka membuatkan jantung Azhari terhenti sebentar.

Di hadapan mereka, trak yang membawa rakan-rakan mereka itu terperosok di bawah bas ekspres yang nampaknya datang daripada arah bertentangan. Tidak cukup dengan itu, 10 buah kenderaan lain termasuk enam buah kereta awam, sebuah lori tangki minyak, teksi, lori sayur dan treler Lembaga Pertubuhan Peladang (LPP) turut berselerak di situ. Jeritan kesakitan kedengaran daripada segenap arah. Darah segar yang merah pekat kelihata memercik dan mengalir di sepanjang laluan. Segalanya kelam-kabut, seakan sebuah medan peperangan. Antara jeritan yang diengari Azhari datangnya daripada trak yang membawa 22 rakannya itu. Luruh segala sendinya mengenangkan segala kemungkinan. Adakah yang terkorban?

Sementara itu, Terup 4C yang masih berada di PULAPOL mula menerima perkhabaran buruk itu. Jiwa masing-masing digoncang hebat apabila mendapat tahu ada di antara rakan-rakan mereka, yang bersama-sama bergelak ketawa dengan mereka pada pagi itu, telahpun kaku tidak bernyawa. Di antara yang terkesan adalah Sarjan Mejar Roslan Aris yang ketika itu juga berpangkat Konstabel. Mendung yang berarak semakin kelam bila satu persatu butiran singgah ke pengetahuan mereka – 15 orang terkorban. 11 daripadanya adalah rakan-rakan mereka sendiri – 5 meninggal di tempat kejadian manakala 6 orang lagi di Hospital Kuala Lumpur. Di antaranya adalah rakan karibnya sendiri.

Siasatan kejadian mendapati kemalangan itu berpunca daripada masalah brek yang dihadapi bas ekspres dari Temerloh-Kuala Lumpur itu ketika menuruni terowong tersebut. Dalam keadaan laju dan gagal dikawal, ia telah terbabas dan merempuh dua buah kereta sebelum bertembung dengan trak FRU berkenaan. Pertembungan itu telah menyebabkan trak FRU itu terperosok ke dalam bas, sebelum dihentam di bahagian badannya oleh lori tangki minyak yang cuba mengelak perlanggaran tersebut. Dalam keadaan trak tersebut tersepit di antara bas dan lori tangki, impak perlanggaran ditambah pula oleh beberapa kenderaan lain yang turut gagal mengelak mereka. Empat orang awam turut terkorban. Anggota-anggota FRU yang meninggal pula adalah :

1)	Kpl 40385 Saad Bin Hassan
2)	Kpl 56567 Mohd Hilmi Bin Ismail
3)	L/Kpl 50546 Shahimi Bin Lazim
4)	L/Kpl 88880 Mohd Som Bin Putih
5)	PC 66754 Wan Mazland Bin Sitam
6)	PC 74443 Mohd Razali Bin Bidin
7)	PC 89111 Sazali Bin Hussin
8)	PC 97225 Mohd Samsudin Bin Hamid
9)	PC 97347 Abd Razak Bin Sharif
10)	PC 110462 Mohd Lazim Bin Admin
11)	PC 111406 Gua Kok Kiong

Nahas tersebut mencatat sejarah sebagai antara yang terburuk dalam sejarah negara sejak Lebuhraya Kuala Lumpur-Karak FT2 dibuka pada tahun 1978. Kesesakan teruk berlaku di kedua-dua arah, dan pasukan penyelamat terpaksa berusaha keras selama hampir 6 jam untuk usaha menyelamat dan mengalihkan kenderaan-kenderaan yang terlibat. Perkara yang paling memilukan bagi anggota-anggota pasukan FRU ketika itu adalah apabila terpaksa menerima hakikat gugurnya 11 rakan mereka dalam keadaan tidak sepatutnya. Gugur mereka bukan dalam pertempuran, sebaliknya kerana kemalangan yang mungkin berpunca daripada kecuaian manusia. Turut merasa kesayuan itu adalah Ketua Polis Negara ketika itu, Tun Haniff Omar (ketika itu Tan Sri).

Peristiwanya sudah 27 tahun berlalu, namun parutnya masih pedih dan terasa, terutamanya apabila ada suara-suara sumbang yang menceritakan bagaimana laluan tersebut masih kekal angker sehingga sekarang. Tidak kurang ada yang menceritakan bagaimana pada watu-waktu tertentu, kelihatan penampakan jelmaan yang dikatakan adalah anggota-anggota tersebut yang telah meninggal dunia, dikatakan masih berada di situ dan malah menjalankan sekatan jalanraya dalam keadaan mengerikan. Bagi saya, kita tidak dapat menafikan bahawa terdapat kewujudanmakhluk-makhluk atau spektrum dan dimensi lain di alam ini, tetapi apabila ia dikaitkan sebagai jelmaan mereka yang telah terkorban ketika dalam perjalanan melaksanakan tugas demi tanah air, ia sesuatu yang sangat menyedihkan. Adakah sebegitu sepatutnya mereka ini dikenang?

Al-fatihah buat yang Muslim. RIP kepada yang bukan Muslim. Semoga mereka semua mendapat ganjaran sewajarnya di Sana..=WRA=


Kebun Terapung Tamadun Aztec Yang Mengagumkan!

Pada tahun 1519 Masehi, Sepanyol di bawah pimpinan Hernán Cortés mula menapakkan kaki di Mexico, tamadun Aztec mempunyai populasi yang mencecah seramai lima hingga enam juta manusia.

Jumlah penduduk yang ramai ini memerlukan mereka memanfaatkan tanah pertanian dengan sebaik mungkin dan perkara ini dapat dilihat menerusi penerapan satu sistem pertanian yang disebut sebagai chinampa atau ‘kebun-kebun terapung’ di Lembah Mexico.

Walaupun asal-usul chinampa masih belum diketahui, sejarahwan mempercayai bahawa amalan tersebut sudah pun diterapkan di seluruh Mesoamerika jauh sebelum kemunculan tamadun Aztec. Namun, hanya dengan kehadiran tamadun Aztec barulah ia dijalankan secara sistematik dan memakan masa yang lebih singkat. Hal ini terbukti menerusi keseragaman saiz dan susun-atur chinampa Aztec.

Batas-batas chinampa dibangunkan mengikut bentuk segi empat tepat, dengan ukurannya adalah 30 meter panjang dan 2.5 meter lebar. Batas-batas tersebut kemudian dipenuhi dengan lumpur dan sayur-sayuran yang telah mereput, sebelum ia dipagari dengan batang-batang kayu.

Untuk mengelakkan akar-akar tumbuhan digenangi air, batas dibangunkan dengan agak tinggi. Pokok-pokok janda merana juga biasanya ditanam di sekeliling batas supaya akarnya yang tumbuh berselirat nanti dapat menstabilkan lagi batas-batas chinampa sekali gus menghindarkan tanah-tanahnya dari terhakis.

Setiap batas dibangunkan dalam kedudukan selari, dengan setiap satunya dijarakkan sekira-kira muat untuk sebuah kanu lalu di celahannya. Setiap batas chinampa dikelilingi oleh saliran-saliran air sekali gus membuatkan kawasan pertanian tersebut kelihatan seperti terapung di atas air. Lantaran itulah makanya ia disebut sebagai ‘kebun-kebun terapung’.

Bagi memastikan chinampa mengeluarkan hasil tuaian yang memberangsangkan sepanjang tahun, pengairannya perlu diuruskan dengan sebaik mungkin. Tambahan pula, chinampa mudah dilimpahi air banjir yang kebiasaannya berlaku pada musim hujan. Oleh kerana itu, sistem saluran air keluar seperti pintu air, terusan, dan empangan, diperlukan bagi menangani permasalahan tersebut.

Pada musim kering pula, kelembapan tanah perlu dijaga dan hal ini dilakukan secara manual dengan petani-petani perlu mengambil air dari terusan dan menyiram tanaman dan batas-batas chinampa.

Untuk membaja tanaman-tanaman tersebut, masyarakat Aztec kebiasaannya menggunakan n4j!s manusia yang diambil dari kota Tenochtitlan dan ia diangkut menggunakan kanu-kanu khusus. Selain memberi manfaat kepada sektor pertanian, penggunaan n4j!s manusia sebagai baja juga menyumbang kepada persekitaran yang lebih sihat memandangkan air kumbahan dapat dirawat dengan lebih baik.

Sistem pertanian chinampa dianggap menarik kerana ia memperlihatkan sistem pengurusan sumber manusia yang tersusun rapi dalam tamadun Aztec. Walaupun tamadun tersebut sering dilihat sebagai sebuah tamadun yang primitif, kemampuan mereka untuk memanfaatkan tanah pertanian dengan semaksimum dan sesistematik mungkin ternyata membuktikan betapa mereka sebenarnya adalah sebuah tamadun yang maju dan pintar.

TERJEMAHAN
Wu Mingren. (7 April 2014). Chinampas, The Floating Gardens of Mexico. Ancient Origins.
https://www.ancient-origins.net/ancient-places-americas/chinampas-floating-gardens-mexico-001537


Perang Akhir Versi Zaman Yahudi Sudah Bermula

Banyak agama bercakap pasal sebuah peperαηgαη besar sebelum dunia mencapai tarikh luput. Peperαηgαη ini selalunya antara baik dan jahat, bagaikan babak “Avengers! Assemble!” yang senang cakap kemuncak sesuatu klimaks.

Islam menggambarkan segmen masa ini dengan ciri-ciri jelas: turunnya Nabi Isa (as) untuk menewaskan al-Masih ad-Dajjal dan kemudian gerombolan Yakjuj Makjuj.

Agama Kristian menerangkan tentang Four Horsemen dan pengembalian Nabi Isa (as) untuk menjadi Raja Sekalian Alam. Judaisme pula mengulas panjang, dengan suatu babak iaitu peperαηgαη menentang Gog dan Magog.

Jumhur agamawan menokhtahkan bahawa Gog dan Magog adalah Yakjuj Makjuj. Judaisme berkata perαηg ini akan berlaku di Jerusalem pada penghujung zaman pembuangan Yahudi.

Dalam fahaman Ortodoks, bangsa Yahudi masih lagi hidup dalam buangan. Sebab itu ramai akan mempertahan kedaulatan Israel sehabis mungkin, akibat fahaman ini.

Namun tradisi Judaisme cabang Hasidic berpendapat yang peperangan ini takkan berlaku kerana Yahudi sudah tidak lagi hidup dalam pembuangan.

Pendapat Ortodoks kalau sesiapa faham memang menarik untuk dibincangkan. Bagi mereka, perαηg akhir zaman sudah bermula dan masih berlangsung pada hari ini.

Peristiwa ini dipercayai bermula sejak kejatuhan Bani Israil pada tangan Babylonia demikian hari. Semasa berada dalam tαhαηαη Babylonia, seorang nabi bernama Ezekiel dikhabarkan mendapat wahyu yang menerangkan banyak perkara.

Wahyu rumit ini mudah dirumuskan seperti berikut: “Tuhan menghalau Israil kerana tidak ikut perintah; Tuhan akan kembalikan Israil kalau ikut perintah.”

Bermakna menurut Ezekiel, bandar Jerusalem memang selamanya untuk Bani Israil…. cuma perlu beramal sahaja.

Wahyu ini juga mempunyai bahagian yang mengulas tentang “Gog dan Magog”. Satu hari nanti, Bani Israil akan mendapat sebuah kedaulatan (negara Israel hari ini).

Kedaulatan ini akan diαηcαm bangsa Gog daripada Magog yang kemudian akan dimusηαhkαη Tuhan. Semua sudah faham di sini: wahyu Ezekiel menceritakan pasal “Gog daripada Magog”.

Namun beberapa abad kemudian, wahyu ini mendapat tafsiran berbeza. Semua faham “Gog dan Magog” pula, bukan lagi “Gog daripada Magog”.

Sepanjang abad ini, berlaku pula kekeliruan antara dua nama ini. Kitab Jubilees berfirman yang Magog adalah keturunan Nuh (as) daripada wilayah Gog yang berada di sempadan Japheth.

Katanya wilayah ini memang diwarisi Magog yang mempunyai tujuh anak lelaki dan ribuan turun temurun (Boe, 2001). Memang logik – seorang figura prasejarah mempunyai turun temurun sedemikian ramai.

Dan turun temurun ini akan bersama Iblis akhir zaman nanti, dengan negara-negara daripada empat penjuru Bumi untuk bertembung dengan al-Masih (Mounce, 1998).

Penjelasan panjang ini hanyalah latar belakang pada Gog dan Magog. Peperαηgan antara “baik” dan “jahat” dalam naratif Judaisme tidak bermula pada masa ini.

Sebaliknya, ia akan tamat dengan Gog dan Magog – bermula sejak abad kedua apabila para Yahudi sedang mencari seorang al-Masih dalam kalangan mereka untuk menundukkan Rom. Apabila gagal, al-Masih mula ditafsir dengan menggunakan naratif “akhir zaman”.

Dalam tanggapan mereka, Judaisme akan dianugerahkan seorang al-Masih daripada keturunan Yusuf (as). al-Masih bin Yusuf ini akan menewaskan Gog dan Magog kelak, bagi pihak Israel. Kemudian laluan akan terbentang luas untuk al-Masih utama daripada salasilah Daud (as).

Jadi ada dua al-Masih dalam naratif Judaisme – bin Yusuf dan bin Daud. Tidak pasti jika kedatangan mereka adalah pada masa sama, ataupun dijurang dengan satu tempoh. Tetapi selepas zaman al-Masih bin Daud, berlakulah Hari Pengakhiran yang mana Tuhan akan menokhtahkan amalan semua.

RUJUKAN:

Boe, S.  (2001). Gog and Magog: Ezekiel 38-39 as Pre-text for Revelation, Mohr Sieback. Halaman 186-189.

Mounce, R. (1998). The Book of Revelations. Eerdmans.


Melayu Sebagai Etnik, Islam, Bangsa Dan Perlembagaan

Banyak antara kita yang terkeliru tentang istilah Melayu. Biasanya ramai antara kita, terkeliru dengan istilah yang merangkumi seperti di bawah:

i. Melayu Sebelum Dan Selepas Islam
ii. Austronesia Dan Bangsa Melayu
iii. Melayu Sebagai Sebuah Etnik

Ya, saya ini maklumkan bahawa definisi Melayu berubah-berubah mengikut tempat, sejarah, dan skop yang mahu diperkatakan. Tetapi sebelum kita melompat ke arah topik yang lebih luas dan besar, maka menurut saya moleknya kita mendalami dahulu tentang etimologi Melayu itu sendiri dalam sejarah, sebelum kita mengupas Melayu dari sudut pandangan yang berbeza.

Antara rekod terawal tentang nama Melayu dalam sejarah ialah melalui peta yang dilukiskan oleh Ptolemy seawal 150 Masihi, iaitu kira-kira 150 tahun selepas kelahiran Nabi Isa dan kira-kira 400 tahun sebelum kelahiran junjungan besar Rasulullah. Dalam peta itu, terdapat bahagian dalam semenanjung yang digelar sebagai Μαλεου Κώλον atau Meleu-Kolon.

I-Ching, seorang sami Buddha daripada Dinasti Tang pernah direkodkan menulis tentang sebuah kerajaan bernama Melayu ketika pengembaraan beliau menuntut ilmu-ilmu yang berkaitan dengan agama Buddha. I-Ching dicatatkan seperti berikut:

“…tiba dan menginap selama 6 bulan. Mempelajari tatabahasa Sanskrit di sini. Sang raja memberikan daku bantuan dan menghantar daku ke negeri yang bernama Moloyu….”

Selain I-Ching, Bok-la-yu, Mok-la-yu, Ma-li-yu-er, Oo-lai-yu, dan Oo-lai-yu adalah nama-nama yang digunakan oleh orang cina merujuk pada kerajaan Moloyu yang diperkatakan dalam berdasarkan pelat orang cina sendiri.

Tomé Pires yang tinggal di Melaka daripada tahun 1512 hingga tahun 1515 merujuknya sebagai Terra de Tana Malaio. Nama “tanah Melayu” juga terdapat dalam Hikayat Hang Tuah. Dalam hikayat tersebut apabila Hang Tuah dihalau keluar dari Melaka dan bersiap untuk merantau ke Inderapura, dia ditanya ke manakah dia akan pergi.

Mpu Prapanca penyair Jawa di kraton Majapahit, dalam karyanya Desawarnama pada tahun 1365 telah menyenaraikan daerah yang dikenalpasti sebagai tanah orang Melayu iaitu Jambi, Palembang, Minangkabau, Siak, Kampar, Rokan, Pane, Kampe, Aru, Mandaileng, Tumiang, Perlak, Samudra, Lamuri, Barus di Sumatera dan Langkasuka, Kedah, Kelantan serta Pahang di Semenanjung Tanah Melayu.

Ketika sebuah kerajaan Jawa bernama Singhasari melakukan ekpedisi menundukkan sisa-sisa Empayar Melayu Srivijaya melalui Dinasti Mauli, maka nama ekpedisi itu diletakkan di atas nama Ekpedisi Pamalayu.

Dalam prasasti yang memahat kisah ekpedisi Singhasari yang diarahkan oleh rajanya yang bernama Kertanegara itu, ada bait-bait azimat yang harus dikenang oleh umat Melayu bahawa nama bangsa mereka sudah harum dipahat dalam batu bersurat. Saya petik daripada prasasti yang berusia 1286 Masihi itu.

“Semoga hadiah itu membuat gembira segenap rakyat di bhūmi mālayu…” (Prasasti Padang Roco)

Bahkan dalam salah satu bahasa Austronesia, keluarga yang menempatkan Bahasa Melayu di dalamnya, Malayo dalam Bahasa Tagalog iaitu bahasa yang serumpun dengan Bahasa Melayu yang bermaksud jauh ialah diambil daripada kata dasar “layo” atau “layoh”, iaitu kognat kepada perkataan Jauh dlm bahasa melayu. Malaya pula dalam Bahasa Tagalog yang bermaksud bebas ialah daripada perkataan “laya”, kognat kepada kata dasar “layar” dalam Bahasa Melayu.

Maka, sekarang sudah sudah memahami serba-sedikit kewujudan nama Melayu dalam sejarah. Sekarang ialah giliran kita untuk memahami setiap maknawi Melayu berdasarkan konsep yang berbeza.

Semangat Kebangsaan Melayu Dan Islam

Semangat kebangsaan tidak pernah menjadi masalah dalam agama Islam. Ini dapat dilihat pada pandangan Ibnu Khaldun, sarjana Islam terkenal ketika abad ke-14 dahulu yang membahaskan bahawa semangat sayangkan bangsa adalah fitrah dalam setiap diri manusia. Beliau mengumpmakan semangat nasionalisme ini seperti mana alat kelamin buat manusia, dan seorang manusia tidak akan lengkap tanpa alat kelamin itu. Analoginya ialah alat kelamin kalau digunakan tujuan yang haram maka ia akan menjadi salah dan andainya digunakan untuk tujuan yang betul, maka boleh dijadikan asas kekuatan diri. Begitulah bangsa.

Tidak keterlaluan kalau saya katakan bahawa semangat nasionalisme Melayu yang wujud hari ini adalah berpunca dari kedatangan Islam. Bukan bermaksud bahawa mereka yang wujud sebelum kedatangan Islam adalah tidak layak bergelar Melayu, tetapi ia membahaskan kepada kita bahawa semangat nasionalisme yang wujud hari ini adalah datangnya daripada Islam. Setiap bangsa mempunyai fasa tertentu dalam sejarah apabila mereka menanggapi mereka sebagai sebuah negara bangsa dan satu umat yang satu.

Fasa kesedaran semangat nasionalisme bangsa Melayu saya kira datang kerana Islam itu sendiri. Bahkan, bukan itu sahaja, apabila kedatangan Islam menyapa bangsa kita, orang Melayu telah memutuskan hubungan mereka dengan zaman pra-Islam mereka seperti mana yang dibahaskan oleh Al-Attas. Kebudayaan orang Melayu, bahasanya, aksara tulisannya, dan juga pemikiran mereka direvolusikan oleh Islam. Justeru, Melayu moden hari ini, jati diri yang dimiliki oleh mereka adalah berkat daripada kedatangan Islam.

Islam juga mendatangkan ciri-ciri kebangsaan yang berikut pada bangsa Melayu. Antaranya ialah:

I. Orang Melayu percaya bahawa sifat sayangkan bangsa dan tanah air adalah fitrah, namun fitrah ini tidak harus menandingi ketinggian agama. Apabila timbul persoalan melibatkan agama dan bangsanya, maka Melayu harus memilih agama menandingi bangsa.

II. Bangsa Melayu tidak ada masalah untuk menerima bangsa lain menjadi sebahagian daripada bangsa Melayu sekiranya menjadikan Islam sebagai asas kebangsaannya.

III. Semangat kebangsaan Melayu tidaklah sesempit pandangan assobiyah Barat. Dalam perpaduan yang wujud dalam kalangan bangsa Melayu itu sendiri tidak terhad pada wilayah alam Melayu, malah semangat persaudaraan ini lebih besar pada saudara-saudara seagama yang menganut agama Islam. Mereka tidak menjadikan semangat kemelayuan mereka untuk melupakan persaudaraan yang lebih besar.

Bercakap tentang Melayu diikat pada agama, kita juga mengenali istilah ini sebagai ethnoreligious. Dalam dunia ni, ada bangsa yang terikat dengan agama. Kalau mereka tidak beragama tersebut, maka terlucutlah nama bangsa yang asalnya dipegang. Kita mengenali konsep ini sebagai Ethnoreligious. Ethnoreligious memang benda yang benar dan bukan mitos semata-mata.

Sebagai contoh ialah bangsa Melayu di Malaysia yang sudah dikira sebagai ethnoreligious. Apabila anda tidak beragama Islam, maka anda sudah terlucut kelayakan untuk bergelar sebagai Melayu. Mungkin ada yang mengatakan bagaimana dengan Melayu Kristian sebagainya? Jawapannya dia senang. Sebagai sebuah ethnoreligious, mereka tidak lagi bergelar sebagai Melayu. Faktor sebagai ethnoreligious yang mewujudkan frasa MASUK MELAYU bila dikaitkan dengan Islam.

Ethnoreligious tidak terikat pada bangsa Melayu sahaja. Acheh adalah suku dalam rumpun Melayu yang turut definisi bangsanya terikat pada agama. Anda harus beragama Islam kalau mahu digelar sebagai bangsa acheh. Mana-mana orang Acheh yang murtad, tidak lagi layak digelar sebagai orang Acheh.

Konsep ethnoreligious ini juga tidak terikat pada bangsa Melayu, rumpunnya atau agama Islam. Orang Yahudi adalah contoh ethnoreligious yang paling purba di dunia. Bahkan mereka adalah kelompok ethnoreligious yang paling tertutup di dunia seperti mana agama mereka Judaism yang sangat eklusif.

Untuk bergelar sebagai seorang Serbia, dalam bangsa Serbia, kau bukan sahaja perlu berbahasa Serbia dan mengakui Kosovo Myth yang melibatkan Serbia mengalahkan Turki dalam Pertempuran Kosovo 1389, kau juga perlu mengamalkan mazhab Orthodox Timur Serbia, tetapi kau perlu mengaku sebuah detik di mana Serbia berjaya mengalahkan Turki dalam Pertempuran Kosovo 1389 yang dikenali sebagai Kosovo Myth untuk kau digelar sebagai bangsa Serbia. . Ini juga turut terpakai saudara Slavic Serbia iaitu Croat (etnik Luka Modric) yang menuntut anda sebagai penganut Roman Katolik sebelum bergelar bangsa Croat. Orang Bosnia pula ialah rumpun Slavic yang terikat pada agama Islam. Anda harus bergelar seorang Muslim sebelum menepati definisi Bosnia sejati. Ini jugalah yang menimbulkan tragedi perpecahan Yugoslavia dahulu.

Kenapa ethnoreligious ini banyak dalam kalangan umat Islam? Kenapa bangsa banyak bangsa di dunia yang mengikat bangsa mereka dengan Islam?

Melayu, Acheh, Minangkabau, Etnik Hui (untuk golongan minoriti Cina yang beridentitikan Islam), Uyghurs, Bosnia, Pashtuns, Maldives, Somalis, Rohinggya – sekadar beberapa nama yang saya sebutkan – semuanya adalah etnik yang identiti mereka diikat pada Islam. Wow, ada banyak betul keluarga bangsa yang aku sebut di atas tu.

Kerana mereka sedar betapa pentingnya akidah mereka. Salah satu cara untuk mengikat akidah anak cucu mereka ialah memastikan sesiapa yang mahu kekal dalam kalangan bangsa mereka perlu beragama Islam. Terima kasih juga kepada ulama-ulama mereka yang datang dengan solusi mengikat bangsa mereka dengan Islam.

Kita di Malaysia lagi ketat. Kita dah termaktub sebagai bukan sahaja Islam, tetapi bermazhab Syafie, berakidahkan Al-Asy’ariyah dan Al-Maturidiah. Negara ini diasaskan atas mazhab Syafie, dan kekal dalam manhaj Al-Asy’ariyah dan Al-Maturidiah.

Akidah umat Islam dan anak cucu kita bukanlah benda yang boleh dibuat main. Agama kita… agama kita itulah yang akan jadi bekalan di Masyar kelak.

Bersyukurlah apabila anda dilahirkan sebagai Islam. Lagi-lagi dalam bangsa yang telah diikat pada Islam. Kalau anda Melayu, anda perlu sangat-sangat bersyukur kerana bangsa anda menjadikan Islam sebagai benar-benar Ad-Addin.

Austronesia Dan Bangsa Melayu

Selepas memahami bagaimana maknawi Melayu terbentuk selepas kedatangan Islam, merevolusikan keseluruhan definisi bangsa ini, sekarang kita nak masuk satu lagi topik. Apakah itu sebenarnya bangsa Melayu dalam konsep yang lebih besar? Untuk memahami makna Melayu pada konsep yang lebih luas, saya secara peribadi berpendapat bahawa adalah moleknya kita memahami asas yang membentuk bangsa Melayu yang lebih luas ini iaitu Austronesia.

Austronesia adalah gabungan dua perkataan latin iaitu austro dan nesos. Perkataan austro bermaksud selatan; manakala perkataan nesos berasal daripada bahasa Yunani juga yang bermaksud pulau. Maksud penuhnya ialah “pulau-pulau selatan.” Selain Austronesia, kita juga mengenali sebuah lagi istilah iaitu Melayu-Polinesia yang diperkenalkan oleh Wilhem von Humboldt.

Bahasa Melayu ditempatkan di dalam Keluarga Bahasa Austronesia bersama dengan bahasa-bahasa seperti Jawa, Cham, Bugis, Hawaii, Maori, Malagasy, membentuk perkaitan antara mereka seperti kognat dan tatabahasa yang tidak jauh berbeza.

Konsep “malay race” yang dperkenalkan oleh ahli antropologi Jerman bernama Johann Friedrich Blumenbach pula adalah konsep yang lebih ringan untuk merujuk kepada orang-orang Austronesia. Tetapi sudah tentu kredit harus diberikan kepada Stamford Raffles yang menjadi antara penggerak kepada bangsa Melayu tidak dipandang sekadar sebagai etnik sahaja, tetapi sebagai sebuah “negara bangsa yang berasaskan bahasa Melayu.”

Kenapa nama Melayu yang dipilih sebagai nama umum untuk merujuk kepada bangsa ini, hipotesis saya adalah kerana dalam banyak-banyak suku dalam Austronesia, orang Melayu paling ke hadapan dan banyak berhubung dengan dunia luar, lalu membuatkan bangsa asing terutama barat lebih mengenali orang Melayu selain daripada Bahasa Melayu yang menjadi lingua franca dan dipertuturkan oleh ratusan suku di Nusantara.

Sepertinya, idea yang dikemukakan oleh dua orang sarjana yang disebutkan di atas disambut oleh beberapa tokoh dalam Asia Tenggara dan rumpun Austronesia itu sendiri.

Seorang intelektual FILIPINA, iaitu Wenceslao Vinzons, menubuhkan organisasi Pan-Malayan Union atau Perhempoenan Orang Mellayoe pada tahun 1930-an dahulu untuk menggalakkan pengajian sejarah, tamadun dan kebudayaan bangsa Melayu dan memperkembangkan sentimen persatuan dalam kalangan bangsa-bangsa berkulit sawo matang. Pan-Malayan Union atau Perhempoenan Orang Mellayoe oleh Wenceslao Vinzons ini turut melibatkan Presiden Filipina iaitu Diosdado Macapagal (1961-1965) dan juga Senator Ahmad Domocao Alonto.

Jose Rizal, sebagai antara pendiri semangat nasionalisme Filipina, dicatat pernah mengerakkan sebuah pergerakan yang berasaskan Melayu. Jose Rizal telah mengumpulkan seluruh anak ‘Melayu’ dari Filipina, Dutch East Indies, Semenanjung dan Borneo di sebuah kota bernama Paris. Revolusi daripada Jose Rizal ini sebenarnya mahu membebaskan seluruh bangsa Melayu daripada belenggu penjajah dan menubuhkan sebuah negara berpaksikan tamadun Melayu.

Raja Kalakaua dari Hawaii ketika bertemu dengan Raja Chulalongkorn dari Thailand pada lewat bulan March tahun 1881, raja Hawaii ni dengan bangganya mengatakan bahawa sesungguhnya kami orang polinesia ini ada darah MELAYU! Maka jawab raja Thailand itu, kami orang Thailand pun ada darah Melayu juga!

Kemudian, ketika Raja Kalakaua sampai ke Johor dan bertemu dengan Maharaja Abu Bakar, mereka saling membahaskan diri mereka berdua sebagai adik beradik Melayu yang hilang. Dan sempat juga Maharaja Abu Bakar menghadiahkan senaskah Al-Quran kepada Raja Kalakaua.

Melayu Malaysia Dan Perlembagaan

Di Malaysia, pendefinisian yang baru mengambil alih dalam menilai ke-Melayu-an seseorang. Menurut Perkara 160 (2) Perlembagaan Malaysia, orang Melayu itu mestilah beragama Islam, mengamalkan adat budaya Melayu, bertutur menggunakan bahasa Melayu dan lahir sebelum hari merdeka sama ada di Persekutuan atau Singapura, atau pada hari merdeka telah bermastautin di Persekutuan atau Singapura. Sebab itu dalam puisi Usman Awang yang membahaskan konsep Melayu menurut perundangan Malaysia adalah seperti berikut:

Melayu di tanah Semenanjung luas maknanya:
Jawa itu Melayu,
Bugis itu Melayu,
Banjar juga disebut Melayu,
Minangkabau memang Melayu,
Keturunan Acheh adalah Melayu,
Jakun dan Sakai asli Melayu,
Arab dan Pakistani, semua Melayu,
Mamak dan Malbari serap ke Melayu,
Malah muallaf bertakrif Melayu
(Setelah disunat anunya itu)

Berbeza kita dengan Indonesia, Indonesia lebih memandang Melayu hanya dalam konsep etnik, berbanding Malaysia yang sudah terpengaruh konsep Melayu yang pelbagai dalam sejarah, sekaligus mewujudkan definisi Melayunya tersendiri.

Bahkan saya kira definisi seorang Melayu itu diukur pada bahasanya adalah sama dengan definisi Hamka.

“Melayu itu ialah mereka yang – berfikir, merasa, menangis dan ketawa, tidur dan bangun dalam bahasa Melayu.” – Hamka

Kesimpulan

Saya kira penjelasan Melayu daripada beberapa sudut bolehlah meleraikan kekeliruan yang melanda kita semua. Konsep Melayu itu boleh berbeza berdasarkan perbezaan takrif, skop dan perbahasan yang mahu dibawa oleh kita. Lagipun sebagai orang yang percaya bahawa “bangsa itu sebagai sebuah idea, bukannya fakta” seperti mana yang dibahaskan oleh seorang sejarawan bernama Nell Irvin Painter atau juga yang percaya bahawa race is social construct, maka saya mengatakan bahawa tiada masalah kepada takrif Melayu pilihan manakah yang dipegang oleh kita semua.

Sebagai contoh, bangsa Amerika hari ini adalah gabungan daripada pelbagai keturunan seperti Irish, Inggeris, Jerman, dan pelbagai bangsa yang datang dari Eropah. Namun, oleh kerana masa yang bergulir menggantikan istilah bangsa asal kepada bangsa yang baru yang wujud atas nama Amerika.

Secara peribadi, saya berpendapat dalam Malaysia, setiap Melayu harus terikat pada undang-undang negara kita. Tetapi kalau untuk melihat konsep luar dari negara Malaysia, saya sangat meraih konsep rumpun Melayu, Malay Race dan Austronesia.

RUJUKAN DAN BACAAN LANJUT:

Md. Salleh Yaapar. (2014) Peri Nama, Asal Usul dan Identiti Melayu: Ke arah Pencerahan yang Dinantikan. Dewan Bahasa Dan Pustaka

Mohamed Anwar Mohd Din (2011). Asal Usul Orang Melayu: Menulis Semula Sejarahnya. UKM

Abdul Rashid Melebek; Amat Juhari Moain (2004), Sejarah Bahasa Melayu (History of the Malay language). Utusan Malaysia.

Paul Michel Munez (2004) Early Kingdom Of The Indonesian Archipelago And The Malay Peninsula.

Slamet Muljana. (1981). Kuntala, Sriwijaya Dan Suwarnabhumi.

Hashim Musa et al. (2013) Bahasa Melayu dan Konsep Kebenaran Ilmu Berdasarkan Pandangan Syed Muhammad Naquib al-Attas

Rahimin Affandi Abd. Rahim, Abdullah Bukhari Abdul Rahim, Ridzwan Ahmad & Muhammad Ikhlas Rosele. (2016) Perlembangaan Itqan Muluk dan Nasionalisme Melayu-Islam. International Journal of the Malay World and Civilisation.

Timothy P. Barnar (2004). Contesting Malayness: Malay identity across boundaries. Singapore: Singapore University Press.

Zakaria Stapa, Noranizah Yusof & Abdul Fatah Saharudin. (2012) Islam Asas Pembentukan Jati Diri Bangsa Melayu-Muslim. Jurnal Hadhari Special Edition.

Martin E. Marty (1997). Religion, Ethnicity, and Self-Identity: Nations in Turmoil. University Press of New England.

James Minahan (2002). Encyclopedia of the Stateless Nations.

Ahmat Adam (2013). Nasionalisme Radikal dan Pembinaan Bangsa. Penerbit UM

Minako Sakai (2009) Developing Regional Minorities in Asia

William N. Armstrong (1904) Around The World With A King. New York, F. A. Stokes Company

Mazlan Nordin (2011) Dunia Berbahasa Melayu. Utusan Malaysia.

Siddiq Fadzil (2001). Martabat Umat Melayu Menurut Hamka. Utusan Malaysia.

Mohd Aizam Masod (2013) Diskusi Isu Akidah dan Pemikiran Semasa di Malaysia. JAKIM

LAMAN WEB:

Sejarah Perkembangan Bahasa Melayu. https://afiqekie.files.wordpress.com/2012/12/modul-bmm3112-topik-1-iankaka.pdf

TA-Nehisi Coates (2013) What We Mean When We Say ‘Race Is a Social Construct’ https://www.theatlantic.com/national/archive/2013/05/what-we-mean-when-we-say-race-is-a-social-construct/275872/